title: Grenadan historia

text: Grenadasta tuli 1885 Brittiläisten Windwardsaarten hallintokeskus, jona se oli vuoteen 1958, jolloin Grenada liittyi Länsi-Intian federaatioon. Federaatio hajosi 1962, mutta Grenada pyrki liittoutumaan Windwardsaarten muiden saarien sekä Barbadosin ja Leewardsaarten kanssa.


title: Grenadan historia

text: Britannia antoi 3. maaliskuuta 1967 Grenadalle itsehallinnon liitännäisvaltiona. Grenadan yhdistyneen työväenpuolueen (GULP) Eric Gairystä tuli maan ensimmäinen pääministeri. Hänen kautensa oli erittäin ristiriitainen ja aiheutti maassa levottomuuksia. Gairyn tavoitteena oli saada Grenadalle täysi itsenäisyys. Gairyn aikana tapahtui monia väkivaltaisuuksia, mutta Britannia myönsi Grenadalle täyden itsenäisyyden 7. helmikuuta 1974.


title: Grenadan historia

text: Gairyn vastainen mieli-ala kasvoi tavallisen kansan keskuudessa ja kärjistyi lakkoina, mellakoina ja mielenosoituksina. Vastustajat perustivat maaliskuussa 1973 New Jewel Movement -nimisen puolueen (NJM), jota johti karismaattinen Maurice Bishop. NJM ja muut oppositiopuoleet pienensivät vuoden 1976 vaaleissa GULP:n enemmistöä parlamentissa. Gairyn ollessa ulkomailla NJM järjesti 13. maaliskuuta 1979 verettömän vallankumouksen. Bishopista tuli pääministeri ja Bernard Coardista varapääministeri. Uusi hallitus sai tukea Kuubalta ja Neuvostoliitolta. Kuuba varusti asein ja ammuksin myös kansanvallankumouksellista armeijaa.


title: Grenadan historia

text:
Länsivaltiot vastustivat uutta sosialistista hallitusta, mutta hallitus keskittyi kehittämään Gairyn puuttellisesti edistämää taloutta. Bishopin hallinto kaatui sen keskuskomitean erimielisyyksiin, jotka kärjistyivät 12. lokakuuta 1983 Coardin määrättyä Bishopin kotiarestiin. Tuhansien ihmisten mielenosoitus vapautti Bishopin ”verisenä keskiviikkona” 19. lokakuuta. Hänet kuljetettiin Fort Georgeen, joka oli hallituksen sotilaspäämaja. Coard hyökkäsi armeijan tuella linnoitukseen, vangitsi ja teloitti Bishopin tukijoineen. Armeija ilmoitti tämän jälkeen vallankumouksellisen sotilasneuvoston perustamisesta. Neuvoston oli tarkoitus johtaa maata toistaiseksi. Valtaan nostettiin kenraali Hudson Austinin kuubalaismielinen hallitus. Kaappauksen aikana saarella oli viitisenkymmentä kuubalaista sotilasneuvonantajaa ja noin 700 rakennustyöläistä.
”Verisen keskiviikon” tapahtumat antoivat Yhdysvalloille syyn syrjäyttää Grenadan sosialistinen hallinto. Joidenkin Karibian maiden tukemana käynnistettiin operaatio Urgent Fury. Vain kuusi päivää ”verisen keskiviikon” jälkeen lokakuun 25. päivän aamuna 1 900 yhdysvaltalaissotilasta ja 300 liittolaista Karibian maista nousivat maihin ja ottivat yhteen kuubalaisten ja grenadalaisten sotilaiden kanssa. Liittoutuneet valtasivat saaren 31. lokakuuta mennessä. Carriacoun ja Petite Martiniquen saaret antautuivat taisteluitta 2. marraskuuta. Yhdysvaltain johtama valtaus herätti myös vastustusta, ja esimerkiksi Britannian parlamentti tuomitsi Kansainyhteisöön kuuluvan maan valtauksen. Miehityksen ilmoitettiin kuitenkin tapahtuneen Itäisen Karibian yhteistyöjärjestön pyynnöstä.


title: Grenadan historia

text: Seitsemäntoista PRG:n ja Grenadan armeijaan kuulunutta henkilöä tuomittiin Yhdysvaltain järjestämissä oikeudenkäynneissä. Neljätoista heistä tuomittiin kuolemaan, mutta rangaistus muunnettiin elinkautiseksi vankeudeksi kansainvälisen painostuksen jälkeen. Loput kolme saivat 30–45 vuotta vankeutta. Vuonna 2003 Amnesty International julkaisi selonteon, jonka mukaan oikeudenkäynnit eivät olleet oikeudenmukaisia ja vangitsemiset olivat poliittisia sekä kytköksissä kylmään sotaan. Viimeiset tuomituista vapautettiin 2009.


title: Grenadan historia

text: Valtauksen jälkeen asetettiin neuvoa-antava neuvosto, jonka tarkoituksena oli palauttaa maan perustuslaki ja valmistaa vapaat vaalit, jotka lopulta pidettiin 3. joulukuuta 1984. Niissä maan pääministeriksi valittiin uuden kansallispuolueen Herbert Blaize. Pisimpään pääministerinä on ollut Keith Mitchell, joka johti valtiota 1995–2008.


title: Grenadan historia

text: Hurrikaani Ivan iski Grenadalle 7. syyskuuta 2004. Pääministeri Mitchell julisti kansallisen hätätilan ja sanoi, että jopa 90 prosenttia valtiosta oli hävitetty. Ivanin aiheuttamat tuhot arvioitiin noin miljardin Yhdysvaltain dollarin suuruisiksi. Se vahingoitti pahoin Grenadan matkailualaa ja maataloutta. Grenada oli ennen Ivania Indonesian jälkeen maailman toiseksi suurin muskottipähkinän tuottaja. Vain vuosi Ivanin jälkeen Hurrikaani Emily aiheutti lisää tuhoja. Se ei ollut kuitenkaan yhtä katastrofaalinen, mutta aiheutti silti noin 100 miljoonan Yhdysvaltain dollarin tuhot.


title: Grenadan historia

text: Vuodesta 1995 asti pääministerinä ollut Keith Mitchell syrjäytettiin yllättäen vuoden 2008 vaaleissa, joissa kansallinen demokraattinen kongressi otti vaalivoiton. Mitchellin seuraajaksi nousi Tillman Thomas. Thomas ei pystynyt nostamaan hurrikaani Ivanin jäljiltä Grenadan taloutta nousuun. Tehtävää vaikeutti entisestään matkailualaan vaikuttanut maailmanlaajuinen lama. Uusi kansallispuolue palasi valtaan vuoden 2013 vaaleissa ja Mitchell pääministeriksi. Puolue oli kampanjoinut muun muassa aikeellaan houkutella sijoittajia ja niiden kautta työpaikkoja valtioon.


Alankomaiden Antillien jalkapallomaajoukkue edusti Alankomaiden Antilleja jalkapallon kansainvälisissä kilpailuissa. Alankomaiden Antillien itsehallintoalue lakkautettiin vuonna 2010, jolloin Curaçao peri sen paikan kansainvälisissä kilpailuissa. Alankomaiden Antillit ei koskaan selviytynyt MM-lopputurnaukseen. CONCACAF:n maanosan mestaruusturnauksessa se esiintyi neljästi. Parhaimmillaan se sijoittui turnauksessa kolmanneksi.


title: Panzanella

text: Panzanella on toscanalaisperäinen leipäsalaatti. Salaatti koostuu yleensä muun muassa leivästä, tomaatista, oliiviöljystä ja viinietikasta.


title: Kemarley Brown

text: Ashani Kemarley Brown (s. 20. heinäkuuta 1992) on syntyjään jamaikalainen pikajuoksija, joka kilpailee 100 metrillä ja 200 metrillä. Vuodesta 2016 alkaen hän on edustanut Bahrainia. Hänen ennätysaikansa 100 metrillä on 9,93 toukokuulta 2014.


title: Kemarley Brown

text: Brownin ensimmäinen kansainvälisistä kisoista saavuttama mitali oli Jamaikan U20-joukkueen pikaviestin kultamitali vuoden 2011 CARIFTA-kisoista. Brownin lisäksi joukkueessa juoksivat Odail Todd, Kemar Bailey-Cole ja Jazeel Murphy. Kisojen jälkeen Brown ajautui vammakierteeseen ja oli muutaman vuoden syrjässä kv. kisoista.


title: Kemarley Brown

text: Vuonna 2012 Brown muutti Yhdysvaltoihin opiskelemaan Merritt Collegessa Kalifornian Oaklandissa. Siellä hän kehitti erityisesti nopeuskestävyyttään ja voitti California Community College -mestaruuden kahdesti 100 metrillä. Jälkimmäinen CCCAA-yleisurheilukisojen mestaruus tuli ennätysajalla 9,93, joka on nopein junior college -tason juoksijan juoksema aika. Tulos oli tekohetkellään myös vuoden viidenneksi nopein aika maailmassa ja Asafa Powellin jälkeen toiseksi nopein jamaikalaistulos. Samana vuonna Brown kellotti 200 metrillä ajan 20,38 joka sekin mahtui vuoden TOP-50 tulosten listalle.


title: Kemarley Brown

text: Brown saavutti Gwangjun universiadeissa 2015 hopeaa 100 metrillä ajalla 10,12. Hän karsiutui saman matkan välierissä Rio de Janeiron olympialaisissa 2016.


title: Silvio Leonard

text: Silvio Leonard Sarria tai Silvio Leonard Tartabull (s. 20. syyskuuta 1955, Cienfuegos, Kuuba) on kuubalainen entinen pikajuoksija. Hänen paras saavutuksensa on hopeamitali 100 metriltä Moskovan 1980 Olympiakisoista


title: Silvio Leonard

text: Ensimmäiset näytöt Leonardin kyvyistä saatiin vuonna 1973, jolloin hän juoksi Kuuban juniorimestariksi uudella ennätysajalla 10,24. Seuraavana vuonna hän voitti kultaa molemmilta pikamatkoilta Keski-Amerikan ja Karibian kisoissa. Maailmanlaajuiseen tietoisuuteen Leonard tuli viimeistään kesällä 1975 kun hän sivusi 100 metrin silloista ME-tulosta 9,9 sekuntia (käsiajanotolla) Ostravassa.


title: Silvio Leonard

text: Leonard voitti myös Pan-Amerikan kisoissa kaikkiaan kolme kultaa. Kahdesti 100 metrillä (1975 ja 1979) ja kerran200 metrillä (1979). Juhliessaan 100 metrin voittoaan 1975 kisoissa Leonard kompastui ja kaatui stadionin vesihautaan loukaten selkänsä. Vamma vaati leikkaushoitoa ja vaikeutti hänen valmistautumistaan Montrealin olympialaisiin. Itse kilpailussa Leonard voitti mm. Trinidadin Hasely Crawfordin, josta oli tuleva olympiavoittaja seuraavana vuonna.


title: Silvio Leonard

text: Leonard kuntoutui Montrealin kisoihin mennessä, mutta epäonnekseen teloi jalkansa lasinsiruihin olympiakylässä. Vamma vaikeutti olennaisesti juoksemista, joten Leonard ei selvinnyt välieristä itse finaaliin.


title: Silvio Leonard

text: Vuonna 1977 Leonard oli uransa huipulla. Hän alitti toisena juoksijana 10 sekunnin haamurajan elektronisella ajanotolla juostessaan 9,98 Meksikon Guadalajarassa 11. elokuuta. Ensimmäisenä rajan oli alittanut Yhdysvaltain Jim Hines. Leonard myös osoitti vauhtikestävyytensä juoksemalla 200 metrillä vuoden nopeimman ajan 20,08. Samana vuonna Leonard juoksi ensimmäisessä yleisurheilun maailmancupissa bronssia Amerikan joukkueessa molemmilla pikamatkoilla. Leonard voitti myös opiskelijoiden MM-kilpailujen kultamitalin 100 metrillä myöhemmin samana vuonna.


title: Silvio Leonard

text: Vuonna 1978 Leonard puolusti onnistuneesti kultamitaleitaan Keski-Amerikan ja Karibian kisoissa. Hän myös juoksi kesällä 200 metrillä oman ennätyksensä Varsovassa pysäyttäen kellot aikaan 20,06. Tulos oli myös kauden kärkiaika.


title: Silvio Leonard

text: Vuoden 1979 Maailmancupissa Leonard juoksi kultaa 200 metrillä ja pikaviestissä ja sijoittui 100 metrillä toiseksi. Muita vuoden kohokohtia olivat Kuuban mestaruus sekä voitto Neuvostoliiton mestaruuskilpailujen 100 metrillä.


title: Silvio Leonard

text: Vuoden 1980 Moskovan olympialaisissa Leonard hävisi 100 metrillä Iso-Britannian Allan Wellsille ja sijoittui 200 metrillä neljänneksi ajalla 20,30 häviten bronssimitalin vain niukasti.


title: Silvio Leonard

text: Vuoden 1980 jälkeen Leonard ei saavuttanut mainittavaa kansainvälistä menestystä. Leonard pitää edelleen hallussaan maansa ennätystä 100 metrillä ja on 200 metrillä listalla sijalla 2.


title: Alexander von Collan

text: Alexander von Collan (vuoteen 1874 Collan; 4. syyskuuta 1819 Iisalmi – 3. syyskuuta 1910 Helsinki) oli suomalainen lääkäri, joka sai Venäjän keisariperheelle tekemiensä palvelusten ansiosta keisarillisen kunniahenkikirurgin arvonimen vuonna 1877.


title: Alexander von Collan

text: Collan syntyi vuonna 1819. Hänen vanhempansa olivat Iisalmen kirkkoherra Pehr Johan Collan ja Kristina Elisabeth Crohns. Perheessä oli kaikkiaan kuusi poikaa ja neljä tytärtä. Alexander oli järjestyksessä viides lapsista.


title: Alexander von Collan

text: Collan suoritti ylioppilastutkinnon joulukuussa 1836 ja aloitti sen jälkeen opinnot Helsingin yliopistossa. Hän valmistui filosofian kandidaatiksi keväällä 1840 ja hänet promovoitiin maisteriksi samana kesänä. Opiskeluaikana Collan harrasti menestyksellä miekkailua, ja opettajansa Gioacchino Ottan kuoltua hän haki vuonna 1848 yliopiston miekkailunopettajan virkaa, mutta tuloksetta.


title: Alexander von Collan

text: Lääkäriksi valmistuttuaan Collan toimi syksyllä 1847 kolme kuukautta Lapinlahden sairaalassa eli "Houruhuoneessa Helsingin kaupungin tykönä" alilääkärin viransijaisena, mikä oli tarpeen valtion virkojen saamiseksi. Sen jälkeen hänet nimitettiin tammikuussa 1848 Suomen meriekipaasin alilääkärin virkaan. Kesällä 1850 Collan haki virkavapautta ulkomaista opintomatkaa varten. Hän viipyi ensin Wienissä maaliskuuhun 1851 saakka ja opiskeli siellä tunnettujen kliinikkojen ohjauksessa patologista anatomiaa, synnytyksiä, ihotauteja, lastentauteja, auskultaatiota ja perkussiota, kirurgisia leikkauksia ja silmätauteja. Wienistä Collan matkusti Pariisiin, jossa hän opiskeli erityisesti silmätauteja ja niiden hoitoa. Hän hankki opintomatkansa aikana huomattavan määrän lääketieteellisiä instrumentteja sekä Haminan kadettikoululle että itselleen. Hän palasi kotimaahan elokuussa 1851.


title: Alexander von Collan

text:
Keisari Nikolai I (1796–1855) kävi Suomessa vuoden 1854 alkupuolella ja yöpyi maaliskuussa Haminassa. Keisarin seurueeseen kuulunut kenraali Rostovzeff oli silloin majoitettuna Collanin luokse. Kenraali mieltyi kielitaitoiseen ja sivistyneeseen isäntäänsä, ja ehdotti tälle siirtymistä Pietariin Nikolajevin ratsuväenkoulun nuoremman lääkärin pian vapautuvaan virkaan. Kun Collan esiteltiin keisarille, tämä yhtyi kenraalin ehdotukseen. Collanille myönnettiin hovineuvoksen arvo jo vuonna 1854.
Collanin yhteiskunnallinen asema kohosi jatkuvasti. Hän sai todellisen valtioneuvoksen arvon vuonna 1873 ja hänet aateloitiin vuonna 1874, jolloin hän otti nimen von Collan. Vuonna 1877 hänelle myönnettiin keisarillisen henkikirurgin arvonimi. Keisari Aleksanteri II murhattiin vuonna 1881 pommiattentaatissa ja keisariksi tuli hänen poikansa Aleksanteri III (1845–1894), jonka aviopuoliso oli ylempänä mainittu Maria Feodorovna (eli Tanskan prinsessa Dagmar). Aleksanteri III:n valtakaudella Collan sai vuonna 1884 eron ja eläkkeen Nikolajevin ratsuväenkoulun vanhimman lääkärin virasta, minkä lisäksi hänelle myönnettiin salaneuvoksen arvonimi. Hän oli saanut myös korkeita kunniamerkkejä, mm. Pyhän Annan 2 lk:n ritarimerkin keisarinkruunun kera vuonna 1871 ja Pyhän Stanislauksen 1 lk:n ritarimerkin vuonna 1883.


title: Alexander von Collan

text: Collan laati em. lehteen vuonna 1850 kirjoituksen "Om Delphinium staphysagria emot Scabies", erään kannusruoholajin käytöstä syyhytaudin hoidossa. Hänen vuonna 1851 julkaisemansa kirjoitus syyhypunkista "Om scabies sarcoptosa (enl. Hebra)" oli selvästi enemmänkin Ferdinand von Hebran luennoista Wienissä tehtyihin muistiinpanoihin perustuva kirjoitus kuin uutisartikkeli, ja samalla se oli osoitus hänen kasvavasta kiinnostuksestaan ihotauteja kohtaan. Lisäksi Collan julkaisi aikakauskirjassa "Finska Läkaresällskapets Handlingar V" (1853–1856) kaksi kirjoitusta aiheesta "Om Eczem", jotka julkaistiin vuonna 1856 myös eripainoksena nimellä "Om hudens sjukdomar. Förra afdelningen". Kirjoituksesta voidaan päätellä, että Collanin tarkoituksena oli laatia ihotauteja koskeva oppikirja, mutta ensimmäinen osa ei saanut koskaan jatkoa. Pietarissa olonsa aikana Collan kirjoitti FLH:iin vuonna 1880 kirjoituksen "Bidrag till behandlingen af difteri". Se julkaistiin samana vuonna saksaksi aikakauslehdessä "St. Petersburger Medizinischer Wochenschrift".


title: Alexander von Collan

text: Finska Läkaresällskapet alkoi julkaista vuonna 1849 lääketieteellistä uutislehteä "Notisblad för Läkare och Farmacevter". Silloin Collan liittyi lehden avustajakuntaan ja vaikutti osaltaan lääketieteen uusien aatteiden levittämiseen lääkärikunnan ja lääkkeenvalmistajien tietoisuuteen. Hän kirjoitti vuosina 1849–1856 lehteen toistakymmentä 1–4 sivun mittaista selostusta ulkomaisista artikkeleista.


title: Alexander von Collan

text: Aateloimisensa jälkeen von Collan oli sukunsa edustajana aatelissäädyssä kaikilla säätyvaltiopäivillä vuosina 1882–1906.


title: Alexander von Collan

text: Alexander von Collan kuoli Helsingissä kesäkuussa 1910 lähes 91 vuoden ikäisenä.


title: Alexander von Collan

text: Taloudellisen asemansa parannuttua Collan solmi avioliiton 1857 Adèle Marie Grotenfeltin (1839–1858) kanssa, jonka vanhemmat olivat kollegiasessori Reinhold Wilhelm Grotenfelt ja Rosalie Wilhelmina Stålarm-Tavast. Nuori puoliso menehtyi jo seuraavana vuonna vaikeaan synnytykseen ja myös lapsi kuoli kolmen päivän ikäisenä. Collan avioitui uudelleen vuonna 1859 ensimmäisen puolisonsa serkun Marie Lovisa Karolina Grotenfeltin (1840–1916) kanssa, jonka vanhemmat olivat hovioikeudenneuvos Herman Bernt Grotenfelt ja Lovisa Adolfina Karolina Grotenfelt. Tästä avioliitosta syntyi kaksi lasta, tytär ja poika.


title: Alexander von Collan

text: Alexander von Collanin poikia olivat Suomen pankin pääjohtaja Clas von Collan ja taidelahjoittajana tunnettu asessori Alexander von Collan.


title: Sankarani

text: Sankarani on Nigerin sivujoki Guineassa ja Malissa. Sen pituus on 670 kilometriä ja valuma-alueen laajuus 35 500 neliökilometriä.


title: Sankarani

text: Sankaranin alkujoet ovat Kouroukelle ja Gbanhala. Sen tärkein sivujoki on Dion, jonka jälkeen joki virtaa kohti pohjoista. Alajuoksulla siihen yhtyy vielä Ouassoulou Bale. Sankarani liittyy Nigeriin noin 40 kilometriä ennen Bamakoa. Sen valuma-alueesta kaksi kolmasosaa kuuluu Guineaan. Vuotuinen virtaama on noin viisi kuutiokilometriä.


title: Sankarani

text: Joella sijaitsee vuonna 1982 valmistunut Sélinguén pato ja vesivoimalaitos. Voimalan kapasiteetti on 44 megawattia ja tuotanto noin 230 gigawattituntia. Sen 23 metriä korkea ja 2 600 metriä pitkä säännöstelypato muodostaa 34,2 neliökilometrin laajuisen tekojärven, jonka varastointikyky on 2,2 kuutiokilometriä. Pato mahdollistaa noin 60 000 hehtaarin laajuisen alueen keinokastelun, mutta toistaiseksi siitä on käytössä vain 1 350 hehtaaria.


title: Sankarani

text: Sankaranin varrella sijainnutta Niania on pidetty yhtenä keskiaikaisen Malin valtakunnan keskuksista tai mahdollisesti jopa sen pääkaupunkina.


title: Orsa-luokka

text: Orsa-luokka oli Italian kuninkaallisen laivaston neljän aluksen muodostama torpedoveneluokka.


title: Orsa-luokka

text: Alusten voimanlähteenä oli 16 000 hevosvoimaa akselia kohti tuottaneet kaksiakseliset Tosi-turbiinimoottorit, joihin oli kytketty kaksi kolmivaihehöyrykattilaa. Koneisto mahdollisti 28 solmun huippunopeuden. Aluksilla oli polttoainetta 528 tonnia.


title: Orsa-luokka

text: Alusten pääaseina oli kaksi OTO:n valmistamaa 100 millimetrin 47 pituuskaliiperin tykkiä, jotka oli asennettu yksittäin käsikäyttöisinä panssarikilpien taakse. Ilmatorjuntaa varten aluksilla oli kahdeksan 13,2 millimetrin konekivääriä, jotka toisen maailmansodan aikana korvattiin jopa yhdellätoista 20 millimetrin 65 tai 70 pituuskaliiperin ilmatorjuntatykillä. Lisäksi aluksilla oli neljä 450 millimetrin torpedoputkea ja kuusi syvyyspomminheitintä. Sukellusveneentorjuntaa vaikeutti kuitenkin kaikuluotaimen puute.


title: Canouan

text: Canouan on Pohjois-Grenadiinien saariryhmään kuuluva pieni korallisaari Saint Vincent ja Grenadiinien saarivaltiossa Karibianmerellä. Se on kooltaan etelästä pohjoiseen noin 6 kilometriä ja lännestä itään noin 2 kilometriä. Canouan sijaitsee noin 50 kilometriä lounaaseen maan pääsaaresta Saint Vincentistä.


title: Canouan

text: Kuunsirpin muotoiselta Canouanin saarella on löydetty merkkejä ihmisasutuksesta noin vuodelta 200 eaa. Siirtomaa-aikana saarella toimi aluksi puuvilla- ja myöhemmin sokeriplantaaseja, joista viimeinen lopetti toimintansa 1924. 1800-luvulla saarella rakennettiin myös purjelaivoja, joiden materiaaliksi sieltä saatiin seetripuuta, mahonkia ja bambua.


title: Canouan

text: Saaren suurin kylä on nimeltään Charlestown saaren länsipuolen Grand Bayn suojissa. Se perustettiin 1921 sen jälkeen, kun hurrikaani oli tuhonnut siihen asti suurimman taajaman itärannan Carenage Bayssä. Charlestownin vieressä on hiekkaranta, jonne tuodaan matkailijoita päiväretkille Saint Vincentin saarelta.


title: Canouan

text: Saaren pohjoisosa, lähes puolet saaren pinta-alasta, kuuluu Raffles-hotelliyhtiön ylelliselle lomakeskukselle ja sen 18-reikäiselle Trump International Golf Clubille.


title: Vaaleatukkainen tyttö

text: Vaaleatukkainen tyttö on Helene Schjerfbeckin suurikokoinen maalaus vuodelta 1916. Siinä on nuori tyttö, joka on kallistanut päänsä lukemaan kirjaa. Teoksen malli on Schjerfbeckin naapurissa Hyvinkäällä asunut Impi Tamlander, joka sisarensa Jennyn kanssa auttoi taiteilijaa. Schjerfbeck-asiantuntija Leena Ahtola-Moorhouse on sanonut teoksesta: ”Vaaleatukkainen tyttö on hyvin kauniisti maalattu, huipputeos.”


title: Vaaleatukkainen tyttö

text: Teoksen selkäpuolella on luonnos teoksen "Kuvakudos" (1914) mieshahmosta, ja se on sotkettu valkoisella ja punaisella.


title: Vaaleatukkainen tyttö

text: "Vaaleatukkainen tyttö" on ollut vuosikymmeniä yksityisessä omistuksessa Euroopassa, mutta tuli myyntiin Sothebyn kautta joulukuussa 2015 samaan aikaan kahden varhaisemman teoksen kanssa, "Miekkailijan" (1924) ja "Liinatukkaisen pojan" (1878). Teos myytiin noin 1,2 milj. euron (0,87 M£) kauppahintaan Frankfurtissa sijaitsevalle Städel-museolle, jossa se pantiin yleisön nähtäville. "Vaaleatukkainen tyttö" oli sitä ennen ollut esillä viimeksi näyttelyssä vuonna 1980.


title: Jamaikan maakunnat

text: Jamaika on jaettu kolmeen maakuntaan, jotka on jaettu yhteensä neljääntoista kuntaan.


title: Miekkailija (maalaus)

text: Miekkailija on Helene Schjerfbeckin maalaus vuodelta 1924. Teos esittää tummaa miestä, ja sen mallina on ollut Huolman-niminen mies, johon Schjerfbeck tutustui Hyvinkäällä. Mies oli kotoisin Saimaan rannoilta. Schjerfbeck-asiantuntija Leena Ahtola-Moorhouse on sanonut teoksesta, että se on hauska ja paljastaa taiteilijan eroottista puolta, ja siitä voi nähdä taiteilijan suhteen El Grecoon.


title: Miekkailija (maalaus)

text: Teos on vesiväri-, guassi- ja liituteos, ja siitä on olemassa myös öljyväreillä maalattu versio.


title: Miekkailija (maalaus)

text: "Miekkailija" on ollut vuonna 2012 esillä Schjerfbeckin 150-vuotisjuhlanäyttelyssä Ateneumin taidemuseossa. Se on ollut yksityisessä omistuksessa Euroopassa, mutta tulee myyntiin Sothebyn kautta joulukuussa 2015 samaan aikaan kahden muun teoksen kanssa, "Vaaleatukkaisen tytön" (1924) ja "Liinatukkaisen pojan" (1878).


title: Cornwall (Jamaika)

text: Cornwall on yksi Jamaikan maakunnista. Sen alueella sijaitsee viisi kuntaa: Hanover, Saint Elizabeth, Saint James, Trelawny ja Westmoreland. Vuoden 2011 väestölaskennassa alueen asukasluku oli 622 816, ja pinta-ala 3 939 km. Maakunnan suurin kaupunki on Montego Bay, joka on Jamaikan neljänneksi suurin kaupunki asukasluvun perusteella.


title: Una Una

text: Una Una on aktiivinen tuliperäinen saari Indonesiassa. Viimeinen purkaus oli vuonna 1983, jolloin koko saaren peitti musta tuhka, mutta kukaan ei kuollut. Indonesian hallitus onnistui evakuoimaan kaikki paikalliset Wakaihin tai Ampanaan. Jotkut heistä tulivat takaisin ja tällä hetkellä väestö on noin 100 henkeä. Valtion tutkijalaitos ennustaa seuravaa purkausta vuodelle 2083. Tulivuori on edelleen aktiivinen, mutta täysin vaaraton. Saarella on valtava määrä mineraaleja, rikkiä, vulkaanisia kiviä, koralleja ja metalleja, jopa kultaa.


title: Una Una

text: Saarella toimii sukelluskeskus. Vedet ovat kirkaat ja lämpimät, ja saari on yksi parhaita sukelluskohteita Indonesiassa. Yleisesti tavataan suuria kalaparvia, rauskuja, haita, barracudia ja kilpikonnia. Joulu–tammikuussa valaat saapuvat parittelemaan saaren edustalle. Delfiinit ovat päivittäisiä vieraita.


title: Kikuri

text: Kikuri tarkoittaa seuraavia asioita:


title: Union Island

text: Union Island on Pohjois-Grenadiinien saariryhmään kuuluva pieni saari Saint Vincent ja Grenadiinien saarivaltiossa Karibianmerellä. Se on kooltaan noin 5,5 neliökilometriä. Union Island sijaitsee noin 70 kilometriä lounaaseen maan pääsaaresta Saint Vincentistä ja saman verran naapurimaan Grenadan pääsaaresta koilliseen.


title: Union Island

text: Union Islandin naapurisaaret ovat Grenadalle kuuluvat Cariacou etelässä ja Petit Martinique kaakossa sekä Saint Vincentille kuuluvat Mayreau, Tobago Cays, Palm Island ja Petit Saint Vincent idässä.


title: Union Island

text: Union Islandilla on kaksi kylää, Clifton ja Ashton. Kolme neljännestä saaren asukkaista asuu Ashtonissa, mutta Clifton on matkailijoiden kannalta kiinnostavampi. Saaren hiekkarantoja ovat länsirannan Chatham Bay, pohjoisrannan Bloody Bay, Richmond Bay ja Belmont Bay (eli Big Sands).


title: Union Island

text: Saaren korkeimmat kohdat ovat noin 300 korkeudelle merenpinnasta ulottuvat Mount Taboi ja Mount Parnassus.


title: Union Island

text: Alkuperäisasukkaiden, arawakkien ja karibien jälkeen saarta pitivät hallussaan brittiläiset ja ranskalaiset orjakauppiaat ja puuvillaplantaasien omistajat. Saarelle tuotiin satoja afrikkalaisorjia nykyisten Nigerian, Kamerunin, Angolan ja Ghanan alueilta. Aiemmin asukkaat hankkivat elantonsa kalastuksella ja maanviljelyksellä, ja monet saaren miehistä pestaututuivat rahtilaivojen miehistöksi. Nykyisin matkailu on yhä tärkeämpi elinkeino. Suosituin matkailupalvelu on veneiden päivävuokraus huvikalastus- ja sukelluskäyttöön.


title: Pyhä Machar

text: Machar (500-luku) oli irlantilaissyntyinen pyhimys joka tuli Skotlantiin Ionaan Columban kanssa.


title: Pyhä Machar

text: Machar saarnasi ensin Mullissa ja myöhemmin Aberdeenin seudun piktien parissa. Tämän vuoksi häntä on myöhemmin anakronistisesti pidetty Aberdeenin ensimmäisenä piispana. Kuitenkin "Aberdeen Breviaryn" pyhimyslegendan mukaan paavi Gregorius Suuri nimitti hänet viimeisiksi elinvuosikseen Toursin arkkipiispaksi. Tarina ei kuitenkaan ole uskottava.


title: Pyhä Machar

text: Macharin lähteen vettä käytettiin Aberdeenin katderaalissa kastevetenä. Hänen muistopäivänsä on 12. marraskuuta.


title: Pyhä Machar

text: Aberdeenin Pyhän Macharin katedraali ("St Machar's Cathedral"), jonka paikalla on tiettävästi ollut kirkkorakennus jo 500-luvulla, on nimetty pyhimyksen muistoksi.


title: Pyhä Machar

text: Myös Aberdeenin edustalla oleva Macharin öljykenttä ("Machar Oil Field") on saanut nimensä Pyhältä Macharilta.


title: Sinkkiboorihydridi

text: Sinkkiboorihydridi (Zn(BH)) on sinkki- ja boorihydridi-ionien muodostama epäorgaaninen ioniyhdiste. Yhdistettä käytetään orgaanisen kemian synteeseissä mietona ja selektiivisenä pelkistimenä.


title: Sinkkiboorihydridi

text: Sinkkiboorihydridi on huoneenlämpötilassa valkoista kiteistä ainetta. Yhdiste reagoi veden ja kosteuden kanssa mutta liukenee eräisiin orgaanisiin liuottimiin kuten dietyylieetteriin, tetrahydrofuraaniin, dimetyyliformamidiin, dikloorimetaaniin ja tolueeniin. Sinkkiboorihydridi pelkistää α,β-tyydyttymättömät karbonyyliyhdisteet, esimerkiksi aldehydit ja ketonit, α,β-tyydyttymättömiksi alkoholeiksi, esterit ja karboksyylihapot alkoholeiksi sekä amidit amiineiksi. Aminohapoista muodostuu aminoalkoholeja. Kuumennettaessa noin 85 °C:n lämpötilaan sinkkiboorihydridi hajoaa sinkiksi, booriksi ja vedyksi. Monista muista vastaavista reaktioista poiketen tämä reaktio on reversiibeli.


title: Sinkkiboorihydridi

text: Sinkkiboorihydridiä voidaan valmistaa sinkkikloridin ja natriumboorihydridin välisellä reaktiolla ja liuottimena käytetään tyypillisesti dietyylieetteriä tai tetrahydrofuraania. Yhdistettä on myös raportoitu voitavan valmistaa sinkkikloridista ja natriumboorihydridistä jauhamalla kuulamyllyissä ilman liuotinta.


title: Sinkkiboorihydridi

text: Sinkkiboorihydridiä käytetään orgaanisen kemian synteeseissä erityisesti α,β-tyydyttymättömien karbonyyliyhdisteiden pelkistämiseen. Reaktio tapahtuu yleensä hyvin selektiivisesti, eivätkä muut mahdollisesti pelkistyvät ryhmät yleensä reagoi, ja hyvällä saannolla. Usein reaktioissa käytetään silikaan sidottua sinkkiboorihydridiä. Yhdisteen sisältämä sinkki-ioni kelatoituu helposti, minkä vuoksi yhdistettä käytetään hydroksi-tai alkoksikarbonyyliyhdisteiden stereoselektiiviseen pelkistämiseen. Sinkki-ioni koordinoituu karbonyyliryhmän happeen ja lähellä sijaitsevaan hydroksyyli- tai alkoksyylihappoon ja vety liittyy molekyyliin vähiten steerisesti estyneestä suunnasta. Näissä pelkistyksissä enantioylimäärä on usein hyvin korkea. Yhdisteen käyttöä vedyn varastoimismateriaalina tutkitaan.


title: Suomen Sotilasurheiluliitto

text:
Suomen Sotilasurheiluliitto ry on valtakunnallinen liikuntajärjestö, joka tuottaa yhdessä varuskunnissa toimivien jäsenseurojensa kanssa vapaa-ajan liikuntapalveluja puolustusvoimien ja rajavartiolaitoksen varusmiehille, henkilökunnalle, henkilökunnan perheille sekä evp-henkilöstölle. Liitto on perustettu vuonna 1968. Nykyisin liiton toiminta kattaa kaikki Suomen varuskunnat. Liittoon kuuluu 28 jäsenseuraa, joissa on yhteensä 45.000 jäsentä.
Sotilasurheiluliitto ja Puolustusvoimat päivittivät yhteistoimintasopimustaan uudella 14.11.2014 allekirjoitetulla yt-sopimuksella. Liitto rahoittaa toimintansa yhteistyösopimuksistaan saamillaan varoilla sekä opetusministeriön myöntämillä avustuksilla. Liiton merkittävin tulonlähde on vuonna 1994 perustettu Sotilasurheilupooli. Puolustusvoimat tukee liiton toimintaa luovuttamalla tilojaan liiton sekä sen jäsenseurojen käyttöön. Liiton vuosibudjetti on 170.000 euroa.
Sotilasurheiluliitto huolehtii jäsenistönsä tarpeiden mukaisesta kilpailu-, kuntoliikunta- ja koulutustoiminnan järjestämisestä. Mestaruuskilpailujaan liitto järjestää 16 lajissa, jotka ovat ampumasuunnistus, golf, ilma-aseammunta, judo, jääkiekko, maratonjuoksu, kaukalopallo, nyrkkeily, paini, pesäpallo, salibandy, sisäsoutu, sotilaspenkkipunnerrus, tennis, uinti ja vapaaottelu. Sotilasurheiluliitto on mukana Tough Viking -estejuoksukilpailun järjestelyissä vuosina 2015-2016. Kilpailut käydään 2015 Levillä 14.3. ja Helsingissä 5.9.
Liiton koulutustoiminta sisältää hallinnollisen koulutuksen lisäksi ohjaaja-, toimitsija-, tuomari- ja valmentajakoulutusta.
Sotilasurheiluliitto on kansallisen liikunnan kattojärjestön Valo ry:n jäsenjärjestö. Liitto harjoittaa aktiivista yhteistoimintaa myös muiden liikuntajärjestöjen kanssa. Sotilasurheiluliitto toimii Suomessa ampumasuunnistuksen kansallisena lajiliittona. Liitto julkaisee viisi kertaa vuodessa ilmestyvää Sotilasurheilu -lehteä, jonka painos on 15.000 kappaletta. Lehden ensimmäinen numero ilmestyi joulukuun 9. päivänä vuonna 1982.


title: Suomen Sotilasurheiluliitto

text: Sotilasurheiluliiton kilpailuvalikoima on erittäin monipuolinen ja laaja. Mestaruuskilpailujaan liitto järjestää 16 virallisessa lajissa, jotka ovat ampumasuunnistus, golf, ilma-aseammunta, judo, jääkiekko, kaukalopallo, maratonjuoksu, nyrkkeily, paini, pesäpallo, salibandy, sisäsoutu, sotilaspenkkipunnerrus, sulkapallo, tennis, uinti ja vapaaottelu.


title: Suomen Sotilasurheiluliitto

text: Kilpailutoimintaa on myös lajeissa, joilla ei ole virallista mestaruuskilpailujen arvoa. Liitto suosii tietoisesti sellaisia kilpailulajeja, jotka saavat mahdollisimman runsaan osallistujajoukon liikkeelle.


title: Suomen Sotilasurheiluliitto

text: Sotilasurheiluliitto toimii Suomessa ampumasuunnistuksen kansallisena lajiliittona. Liitto huolehtii ampumasuunnistuksen kansallisesta valmennustoiminnasta sekä Suomen mestaruuskilpailujen järjestämisestä. Liitto nimeää Suomen edustusjoukkueen ampumasuunnistuksen Euroopan mestaruuskilpailuihin. Sotilasurheiluliiton jäsenseurat järjestävät paikallisia sekä alueellisia kilpailuja. Seurat osallistuvat myös paikallisiin harrasteliikuntatapahtumiin


title: Suomen Sotilasurheiluliitto

text: Sotilasurheiluliiton jäsenseurojen toiminnan tavoitteena on innostaa puolustushallinnon ja rajavartiolaitoksen palveluksessa olevaa henkilöstöä harrastamaan liikuntamuotoja, jotka edistävät heidän työkykyään ja elämisen tasoaan. Seurat tarjoavat kaikille henkilöstöryhmille suunnattuja tasokkaita ja houkuttelevia liikuntapalveluja. Seurat paneutuvat varsinkin urheiluseuratoiminnan ulkopuolella olevien perheiden liikuntamahdollisuuksien luomiseen.


title: Suomen Sotilasurheiluliitto

text: Varusmiesten vapaa-ajan liikuntakerhotoiminnan (VLK) järjestäminen on myös yksi keskeisimmistä seuratoiminnan muodoista. Seurat huolehtivat erityisesti liikuntakerhojen toimintaedellytysten järjestämisestä.


title: Suomen Sotilasurheiluliitto

text: Seurat harjoittavat yhteistyötä sijaintipaikkakunnallaan toimivien muiden liikuntajärjestöjen sekä kunnallisen liikuntatoimen kanssa.


title: Suomen Sotilasurheiluliitto

text: Seuratoiminnasta antavat lisää tietoa seurojen puheenjohtajat ja sihteerit.


title: Suomen Sotilasurheiluliitto

text: Järjestäytyneen ja nimenomaan vapaaehtoisen sotilasurheilun alkuvaiheita täytyy haarukoida aina "Vanhan sotaväen" ajalle. Suomen tarkk' ampujapataljoonien väen tiedetään harrastaneen ainakin ammuntaa, juoksu ja hiihtoa.


title: Suomen Sotilasurheiluliitto

text: Tiedot yhdistyksistä tai seuroista ovat puutteellisia, mutta ainakin vuonna 1896 perustettiin Lappeenrannassa Suomen Rakuunarykmentissä palvelevien keskuudessa "Sportklubben". Luutnantti August Lindemanin aloitteesta perustettu seura paneutui erityisesti ratsastuksen edistämiseen ja harrastamiseen.


title: Suomen Sotilasurheiluliitto

text: Suomalaisen sotaväen lakkauttaminen hiljensi tämänkin toiminnan, mutta monet näistä henkilöistä olivat mukana muutama vuosikymmen myöhemmin itsenäisen Suomen armeijaa perustamassa.


title: Suomen Sotilasurheiluliitto

text: Kenttä ja kasarmielämä oli 1920-luvulla kovaa. Asumisolot olivat puutteelliset ja yhteiseen vapaa-ajanviettoon ei ollut juurikaan mahdollisuuksia ulkona tapahtuvaa urheilua lukuun ottamatta. Tämä koski niin varusmiehiä kuin kantahenkilökuntaakin.


title: Suomen Sotilasurheiluliitto

text: Toiminnan muodot vaihtelivat hyvin paljon. Joissakin varuskunnissa vain urheiltiin. Monilla paikoin toimittiin myös yhdistysten puitteissa. Esimerkiksi Tampereen Rykmentissä perustettiin vuonna 1925 ampumaseura "Aseveikot". Sen jäsenet kilpailivat niin keskenään kuin paikallisten suojeluskuntienkin kanssa. Rykmentissä harrastettiin myös muita perinteisiä sotilaslajeja sekä pesäpalloa ja jopa biljardia. Rakennettiinpa varuskunnan läheisyyteen jopa hyppyrimäki.


title: Suomen Sotilasurheiluliitto

text: Talvisodan tiimellyksessä ei ehditty urheilemaan. Jatkossodassakin urheiluelämä elpyi vasta asemasodan aikana. Joukko-osastot järjestivät sisäisiä kilpailujaan monissa lajeissa, mutta isojakin kisoja oli. Divisioonien välinen Kannaksen poikkihiihto oli yksi tällainen. Samoin pidettiin jälleen muutaman välivuoden jälkeen useassa urheilulajissa Suomen mestaruuskisat.


title: Suomen Sotilasurheiluliitto

text: Rauhan jälkeen palattiin takaisin kasarmielämään ja kouluttaman uusia varusmiesikäluokkia. Menetetyt sotavuodet haluttiin ottaa takaisin urheillenkin. Varuskuntien väestä tuli monilla paikkakunnilla seuratoiminnan primusmotoreita.


title: Suomen Sotilasurheiluliitto

text: Ensimmäiset ajatukset Sotilasurheiluliitosta esitettiin jo 1950-luvun alussa, mutta tuolloin ei vielä oltu kypsiä liiton perustamiseen. Vuonna 1954 ryhdyttiin sen sijaan perustamaan varuskunnallisia urheilutoimikuntia, joiden päätehtävä oli varusmiesten vapaa-ajan liikuntaharrastusten lisääminen. Rahaa ei juurikaan voitu irrottaa toimintaan, joten toiminnan aktiivisuus riippui hyvin paljon vetäjien innokkuudesta. 1960-luvulla toimintaan saatiin jonkun verran veikkausvoittovaroja. Rahanjakoperusteita muutettiin myöhemmin, ja ilman virallista organisaatiota urheilevat sotilaat uhkasivat jäädä veikkausrahojen ulkopuolelle.


title: Suomen Sotilasurheiluliitto

text: Keväällä 1967 puolustusvoimien komentaja, kenraaliluutnantti Yrjö Keinonen nimesi toimikunnan pohtimaan liiton perustamista. Toimikunnan ehdotuksesta urheilutoimikunnat lakkautettiin ja tilalle perustettiin varuskunnalliset rekisteröidyt urheiluseurat.


title: Suomen Sotilasurheiluliitto

text: Kovinta kiirettä pidettiin Helsingissä, Hämeenlinnassa ja Porkkalassa, joiden sotilasurheiluseurat kokoontuivat helmikuun 16. päivänä vuonna 1968 Pääesikunnan edustajien kanssa perustamaan Suomen Sotilasurheiluliittoa. Liiton jäseniksi hyväksyttiin varuskunnassa työskentelevät perheineen sekä luonnollisesti varusmiehet. Perustamisvuoden loppuun mennessä jäsenmäärä oli noussut jo 40 000:een ja seurojakin oli 29.


title: Suomen Sotilasurheiluliitto

text: 1960-luvulla Suomen urheiluelämä oli edelleenkin jakaantunut poliittisesti kahtia ja muutoinkin pirstoutunut moniin keskusjärjestöihin. Uusi liitto herätti alkuunsa monenlaisia epäilyjä. Erikoisliitot pelkäsivät Sotilasurheiluliiton tulevan samoille valtionapuapajille. Työväen Urheiluliitto taas epäili armeijan "käskevän" nuoret urheilijalupaukset Suomen Valtakunnan Urheiluliiton seuroihin.


title: Suomen Sotilasurheiluliitto

text: Kaikenlaiset ennakkoluulot kuitenkin voitettiin ja jo seuraavana vuonna. Sotilasurheiluliitto kustansi yleisurheilujoukkueen ensi kerran Kansainvälisen Sotilasurheiluliiton mestaruuskilpailuihin Ranskaan. Yksi kisoista mitalin saalistaneista oli Työväen Urheiluliiton jäsenseuraa Tainiokosken Tähteä edustanut sprintteri Ossi Karttunen.


title: Suomen Sotilasurheiluliitto

text: Sotilasurheiluliiton perustaminen osui suosiolliseen aikaan. Muutamaa vuotta aikaisemmin oli siirrytty viisipäiväiseen työviikkoon, jolloin vapaa-aika lisääntyi. Työelämässä olivat jo suuret ikäluokat, joille urheilu ja liikunta olivat olleet keskeinen osa lapsuuden ja nuoruuden harrastustoimintaa. Suuret massaurheilutapahtumat aloittivat myös menestyksen kautensa samoihin aikoihin. Koko 1970-luku oli Sotilasurheiluliiton toiminnassa kasvun aikaa, vaikka taloudellisia ja osin toiminnallisiakin vaikeuksia oli. Jäsenet oli kuitenkin saatu rivakasti liikkeelle.


title: Suomen Sotilasurheiluliitto

text: Seuraavalla vuosikymmenellä toiminta vakiintui niin paljon, että vuonna voitiin palkata kokopäivätoiminen 1982 toiminnanjohtaja sekä perustaa oma julkaisu Sotuli. Vuosikymmenen puolivälissä aloittivat toimintansa ensimmäiset varusmiesten liikuntakerhot, jotka nykyäänkin ovat merkittävä varuskuntien viihtyvyystekijä.


title: Suomen Sotilasurheiluliitto

text: Vuosikymmenen lopulla liitto joutui opetusministeriön erikoissyyniin, kun uutta liikuntalakia sovellettiin. Sotilasurheiluliitto todettiin kuitenkin kaikki kriteerit täyttäväksi valtakunnalliseksi urheilujärjestöksi ja valtionapujen piirissä pysyttiin edelleenkin.


title: Suomen Sotilasurheiluliitto

text: Sotilasurheiluliiton 1990-luvun toimintaan ovat voimakkaasti heijastuneet puolustusvoimien sisäiset muutokset. Joukko-osastoja on yhdistetty, varuskuntia on lopetettu. Myös työolosuhteet ja ajat ovat muodostuneet uudenlaisiksi.


title: Suomen Sotilasurheiluliitto

text: Osallistuminen liiton ja sen jäsenyhdistyksen toimintaan on supistunut määrällisesti, mutta laadullisesti haasteisiin on pystytty silti vastaamaan. Varusmiesten ja myös kantahenkilökunnan kiinnostus muihin, kuin perinteisiin "sotilaslajeihin" on kasvanut. Sotilasurheiluliitto on ollut muutoksessa mukana ja näkyy punttisaleilla, sähly- ja kiekkokaukaloissa sekä golfkentillä.


title: Essie Davis

text: Esther ”Essie” Davis (s. 1970 Hobart, Tasmania) on australialainen näyttelijä ja tuottaja, joka on esiintynyt sekä australialaisissa että yhdysvaltalaisissa elokuva- ja televisiotuotannoissa. Hänet tunnetaan muun muassa pääroolistaan Phryne Fisherinä vuonna 2012 alkaneessa australialaisessa televisiosarjassa "Neiti Fisherin etsivätoimisto" sekä elokuvista "The Matrix Reloaded", "The Matrix Revolutions", "Tyttö ja helmikorvakoru," "Australia" ja "The Babadook". Vuonna 2016 Davis vieraili "Game of Thronesin" kuudennella tuotantokaudella.


title: Essie Davis

text: Davis kasvoi Hobartin kaupungissa Tasmaniassa. Hän valmistui sydneyläisestä National Institute of Dramatic Art -koulusta vuonna 1992, ja jo seuraavana vuonna hän sai Julian roolin Bell Shakespeare -teatterin "Romeosta ja Juliasta". Davis sai pian valmistumisensa jälkeen myös roolin vuoden 1995 komediaelokuvasta "".


title: Essie Davis

text: Vuonna 2003 Davis sai parhaan sivuosan Laurence Olivier -palkinnon Stella Kowalskin roolista National Theatren näytelmässä "Viettelyksen vaunu". Se johti rooliin Tom Stoppardin "Jumpersissa", jota esitettiin sekä West Endissä että Broadwayllä. Broadway-esityksestä Davis sai Tony-ehdokkuuden.


title: Essie Davis

text: Vuonna 2006 Davis näytteli Dakota Fanningin esittämän Fern Arablen äitiä elokuvassa "Lotta ystäväni". Vuonna 2011 hän esiintyi australialaisessa televisiosarjassa "Läimäys".


title: Essie Davis

text: Davis on ollut vuodesta 2002 naimisissa elokuvaohjaaja Justin Kurzelin kanssa. Heillä on kaksi lasta, kaksostyttäret.


title: Semoy Hackett

text: Semoy Kee-Ann Hackett (s. 27. marraskuuta 1988 Lambeau, Siparia) on trinidadtobagolainen pikajuoksija.


title: Semoy Hackett

text: Hackett karsiutui 100 metrin juoksun puolivälierissä Pekingin olympialaisissa 2008. Berliinin MM-kilpailuissa 2009 hän karsiutui 100 metrin välierissä ja oli 4 × 100 metrin viestissä seitsemäs. Daegun MM-kilpailuissa 2011 hän putosi jälleen 100 metrillä välierissä. Pikaviestissä hän kuului neljänneksi sijoittuneeseen Trinidad ja Tobagon joukkueeseen. Daegun tulokset kuitenkin mitätöitiin, koska hän oli antanut 1,3-dimetyyliamyyliamiinia sisältäneen dopingnäytteen saman vuoden Trinidad ja Tobagon mestaruuskilpailuissa. Hän sai kuuden kuukauden kilpailukiellon ajalle 17.9.2011–16.3.2012.


title: Semoy Hackett

text: Hackett sijoittui Lontoon olympialaisissa 2012 kahdeksanneksi 200 metrin juoksussa ja karsiutui välierissä 100 metrillä. Hän jäi jälleen kiinni 1,3-dimetyyliamyyliamiinin käytöstä NCAA:n mestaruuskilpailuissa kesäkuussa 2012, ja hänelle tuomittiin toukokuussa 2014 takautuvasti kahden vuoden ja neljän kuukauden kilpailukielto ajalle 1.1.2013–30.4.2015.


title: Semoy Hackett

text: Hackett palasi doping-pannansa jälkeen takaisin kilparadoille ja sijoittui Pan-Amerikan kisoissa 2015 kahdeksanneksi 200 metrillä. Hän juoksi Pekingin MM-kilpailuissa 2015 ankkuriosuuden pronssia saaneessa Trinidad-Tobagon 4 × 100 metrin viestijoukkueessa. Samojen kisojen 100 ja 200 metrin juoksuissa hän karsiutui välierissä. Rio de Janeiron olympialaisissa 2016 hän karsiutui 100 ja 200 metrillä välierissä säkä sijoittui pikaviestissä viidenneksi. Lontoon MM-kilpailuissa 2017 hän eteni 200 metrillä välieriin ja oli 4 × 100 metrin viestissä kuudes.


title: Club Atlético River Plate (Uruguay)

text: River Plate on montevideolainen jalkapalloseura, joka pelaa maan pääsarjassa Primera Divisiónissa. Seuran paras sijoitus maan pääsarjassa on toinen sija vuonna 1992. Sammanniminen River Plate FC -seura on voittanut maan mestaruuden neljästi, vuosina 1908, 1910, 1913 ja 1914. Kyseessä on kuitenkin eri seura kuin nykyinen Club Atlético River Plate. River Plate FC lakkautettiin vuonna 1925. Nykyinen seura perustettiin River Plate FC:n kunniaksi vuonna 1932, ja se otti käyttöönsä vanhan seuran kotiareenan ja värit.


title: Markus Merk

text: Markus Merk (s. 15. maaliskuuta 1962 Kaiserslautern) on entinen saksalainen jalkapalloerotuomari. Merk oli kansainvälisen jalkapalloliiton FIFA:n virallinen tuomari vuosina 1992–2007. Siviiliammattiltaan hän on hammaslääkäri. Merk on naimisissa ja hänellä on yksi poika.


title: Markus Merk

text: Merk aloitti tuomaroinnin 2. Bundesliigassa jo vuonna 1985. Vuonna 1988 hän tuomitsi avausottelunsa Bundesliigassa ja vuonna 1992 hänestä tuli FIFA:n virallinen tuomari. Merk tuomitsi urallaan viisi suurta finaalia, mukaan lukien vuoden 2004 EM-finaalin ja kauden 2002–2003 Mestareiden liigan finaalin. Merk valittiin urallaan seitsemän kertaa Saksan parhaaksi tuomariksi ja hänellä on hallussaan myös eniten otteluita Bundesliigassa puhaltaneen tuomarin titteli. Vuoden 2006 MM-kilpailuissa Merk tuomitsi kolme ottelua. Hän päätti uransa vuonna 2007.


title: Markus Merk

text: Ennen vuoden 2004 EM-finaalia Kreikan ja Portugalin välillä nousi kohu, sillä Kreikan saksalaisvalmentaja Otto Rehhagel oli Merkin potilaana tämän hammaslääkäriasemalla.


title: Suomi–Ruotsi-maaottelu 2015

text: Suomi–Ruotsi-maaottelu 2015 järjestettiin Tukholman olympiastadionilla 12.–13. syyskuuta 2015. Kyseessä oli 75. yleisurheilun Suomi–Ruotsi-maaottelu.


title: Amaury Bonduel

text: Amaury Bonduel (s. 3. maaliskuuta 1999 Eigenbrakel, Belgia) on belgialaissyntyinen ranskalainen autourheilija, joka kilpaili kaudella 2015 GP3-sarjassa italialaisen Tridentin autolla.


title: Amaury Bonduel

text: Bonduel siirtyi ensimmäiseen formula-luokkaansa Eurocup Formula Renault 2.0:aan kaudeksi 2015. Syyskuussa 2015 hän debytoi GP3-luokassa Tridentin autolla Italiassa sijoittuen viikonlopun kilpailuissa sijoille 14 ja 12.


title: Mihail Kogălniceanu

text: Mihail Kogălniceanu (6. syyskuuta 1817 Iași, Moldavia – 1. heinäkuuta 1891 Pariisi, Ranska) oli romanialainen valtiomies ja historioitsija, joka toimi Romanian pääministerinä vuosina 1863–1865. Hän oli myös yksi romanialaisen historiankirjoituksen perustajista.


title: Mihail Kogălniceanu

text: Saksassa opiskellut Kogălniceanu asettui vuonna 1838 Iașiin, jossa hän ryhtyi kirjoittamaan aktiivisesti Romanian historiasta ja politiikasta. Hän ryhtyi vuonna 1840 julkaisemaan "Dacia literară" -kirjallisuuslehteä ja "Arhiva românească" -nimistä historiallista aikakauskirjaa. Hän julkaisi myös vuosina 1845–1852 kolmiosaisen kokoelman muinaisia moldavialaisia kronikoita. Turkkilaiset viranomaiset pyrkivät ajoittain puuttumaan Kogălniceanun pitämiin yleisöluentoihin Romanian historiasta niiden avoimen kansallismielisyyden vuoksi. Vallankumousvuonna 1848 hän julkaisi ”Kansallisen puolueen toiveet Moldaviassa” -nimisen poliittisen pamfletin, minkä seurauksena hän joutui pakenemaan tilapäisesti Itävallan puolelle Bukovinaan. Kogălniceanu kamppaili vuosien ajan Moldavian ja Valakian yhdistymisen puolesta. Hän kannatti myös maareformia ja romaniväestön vapauttamista orjuudesta.


title: Mihail Kogălniceanu

text: Romanian valtion perustamisen jälkeen ruhtinas Alexandru Ioan Cuza nimitti Kogălniceanun pääministeriksi lokakuussa 1863. Hänen hallituksensa toteutti monia merkittäviä uudistuksia, kuten luostarien omaisuuden pakkolunastus, maanomistussuhteita muuttanut vuoden 1864 maalaki ja koululaitoksen uudistaminen. Nämä toimet nostattivat vastarintaa varsinkin aatelisten suurmaanomistajien piirissä, ja osa uudistuksista oli ajettava läpi toukokuussa 1864 suoritetun valtiokaappauksen turvin. Ajauduttuaan erimielisyyksiin myös ruhtinas Cuzan kanssa Kogălniceanu joutui eroamaan helmikuussa 1865. Hän toimi myöhemmin Romanian sisäministerinä 1868–1870 ja 1879–1880 sekä ulkoministerinä 1876 ja 1877–1878. Hänen ulkoministerikaudelleen osui Venäjän–Turkin sota, jonka lopputulos varmisti Romanialle täyden itsenäisyyden Turkista. Kogălniceanu toimi Romanian edustajana Berliinin kongressissa 1878 yhdessä Ion Brătianun kanssa. Hän oli vielä sen jälkeen maansa lähettiläänä Pariisissa 1880–1881. Myöhempinä vuosinaan hän esiintyi Brătianun hallituksen arvostelijana.


title: Nicolae Golescu

text: Nicolae Golescu (1810 Câmpulung Muscel, Valakia – 10. joulukuuta 1877 Bukarest) oli romanialainen poliitikko, joka toimi Romanian pääministerinä vuonna 1868.


title: Nicolae Golescu

text: Sveitsissä opiskellut Golescu palveli nuorena Valakian armeijassa, jossa hän yleni lopulta kenraaliksi. Hän oli myös lyhyen aikaa Valakian ulkoministerinä ruhtinas Alexandru II Ghican aikana. Vuoden 1848 vallankumousyrityksen aikana hän oli vallankumoushallituksen sisäministeri ja joutui sen jälkeen asumaan maanpaossa Pariisissa vuoteen 1857. Palattuaan hän oli niin sanotun ad hoc -divaanin varapuheenjohtajana. Golescu osallistui vuonna 1866 Romanian ruhtinas Alexandru Ioan Cuzan syrjäyttämiseen ja kuului sen jälkeen asetettuun lyhytaikaiseen valtionhoitajakuntaan. Hän oli Romanian pääministerinä toukokuusta marraskuuhun 1868. Golescu oli myös 1868–1869 Romanian senaatin puhemies. Häntä syytettiin vuonna 1870 tasavaltaisen vallankumousliikkeen johtamisesta, mutta oikeudenkäynnissä valamiehistö totesi hänet syyttömäksi.


title: Nicolae Golescu

text: Nicolae Golescun veli Ștefan Golescu toimi Romanian pääministerinä välittömästi ennen häntä 1867–1868. Heidän serkkunsa Alexandru G. Golescu oli pääministerinä lyhyen aikaa vuonna 1870.


title: Saamelaiskäräjien vaalit 2015

text: Saamelaiskäräjien vaalit 2015 järjestettiin 7. syyskuuta – 4. lokakuuta 2015. Niissä valittiin yhteensä 21 edustajaa ja neljä varaedustajaa vuosien 2016–2019 saamelaiskäräjille. Kyseessä olivat järjestyksessään kuudennet Suomen saamelaiskäräjien vaalit.


title: Saamelaiskäräjien vaalit 2015

text: Enontekiön, Inarin, Sodankylän ja Utsjoen kunnista valittiin kustakin kolme edustajaa ja yksi varaedustaja. Lisäksi äänimäärän perusteella valittiin yhdeksän edustajaa. Koska Sodankylästä oli vain kaksi ehdokasta, valittiin kunnan kolmanneksi edustajaksi Magreta Sara Inarista. Ehdokkaita vaaleissa oli yhteensä 38 ja äänioikeutettuja 5 795. Heistä 483 oli Saamelaiskäräjien vaalilautakunnan hyväksymiä uusia äänestäjiä, joista vajaat 300 on täysi-ikäisiksi tulleita edellisten vaalien äänioikeutettujen lapsia.


title: Saamelaiskäräjien vaalit 2015

text: Saamelaiskäräjien vaaleissa annettiin yhteensä 3 035 ääntä. Äänestysprosentiksi muodostui 51,6, kun se neljä vuotta aikaisemmin oli 49,6. Vaalien ääniharava oli 205 ääntä saanut inarilainen Anu Avaskari.


title: Saamelaiskäräjien vaalit 2015

text: Vuoden 2015 saamelaiskärjäien vaalit aiheuttivat myös kiistoja, kun Korkein hallinto-oikeus hyväksyi 93 henkilöä saamelaisiksi vastoin saamelaiskäräjien omaa päätöstä. Maaliskuussa 2015 saamelaiskäräjien puheenjohtajan tehtävästä eronnut Klemetti Näkkäläjärvi kutsui KHO:n päätöstä osoitukseksi Suomen valtion rasismista, koska se ei hänen mukaansa tunnusta saamelaisuuden olevan oma kulttuurinsa, vaan saamelaiset pyritään sulauttamaan suomalaisiin. Päätöksen johdosta Näkkäläjärvi pyysi samalla eroa saamelaiskäräjien vaaliluettelosta.


title: Saamelaiskäräjien vaalit 2015

text: Myös YK:n varapuheenjohtaja virolainen Oliver Loode kritisoi KHO:n päätöstä ja kehotti harkitsemaan vaalien keskeyttämistä, koska tulevat saamelaiskäräjät eivät enää nauti kaikkien saamelaisten luottamusta. Looden näkemyksen mukaan Suomi on KHO:n päätöksen myötä rikkonut YK:n alkuperäiskansojen oikeuksien julistusta. Toronton yliopiston apulaisprofessori Rauna Kuokkanen puolestaan kehotti saamelaisia jättämään äänestämättä vaaleissa.


title: Saamelaiskäräjien vaalit 2015

text:
Varajäsen:
Varajäsen:
Varajäsen:


title: Paulaharjun koulu (Kurikka)

text: Paulaharjun koulu on Kurikassa sijaitseva alakoulu. Paulaharjun koulussa on noin 270 oppilasta ja rehtorina toimii Janne Hakala. Koulu on saanut nimensä Samuli Paulaharjun mukaan.


title: Ioan Emanoil Florescu

text: Ioan Emanoil Florescu (7. elokuuta 1819 – 10. toukokuuta 1893 Pariisi, Ranska) oli romanialainen sotilas ja poliitikko, joka toimi Romanian pääministerinä vuosina 1876 ja 1891.


title: Ioan Emanoil Florescu

text: Florescu hankki sotilaskoulutuksensa Ranskassa. Appensa Gheorghe Bibescun ollessa Valakian ruhtinaana 1840-luvulla Florescu osallistui maan armeijan kehittämiseen. Krimin sodan aikana hän palveli everstin arvoisena vapaaehtoisena venäläisissä joukoissa. Hän oli Valakian ja sittemmin Romanian sotaministerinä 1859–1860, 1860–1861, 1862–1863 ja 1871–1876, vaikuttaen merkittävästi maan armeijan järjestämiseen. Hän oli myös kahden lyhytikäisen hallituksen pääministerinä vuosina 1876 ja 1891 sekä senaatin puhemiehenä 1888–1889 ja 1890–1891. Florescu ei päässyt toimimaan komentajana Venäjän–Turkin sodassa 1877–1878, sillä hän oli tuolloin muiden Lascăr Catargiun hallituksen entisten ministerien tavoin syytettynä oikeudenkäynnissä.


title: Mayreau

text: Mayreau on Pohjois-Grenadiinien saariryhmään kuuluva pieni saari Saint Vincentin ja Grenadiinien saarivaltiossa Karibianmerellä. Se on kooltaan noin 3,8 neliökilometriä, mikä tekee siitä Pohjois-Grenadiinien pienimmän asutun saaren. Saarella asuu noin 300 asukasta.


title: Mayreau

text: Mayreaun naapurisaaret ovat Union Island etelässä, Petit Martinique kaakossa, Tobago Cays idässä ja Canouan koillisessa.


title: Mayreau

text: Mayreaun osti 1800-luvun alkupuolella Ranskasta Napoleonin sotia pakoon lähtenyt Saint-Hilairen perhe. Saaren asukkaat ovat enimmäkseen perheen entisten orjien jälkeläisiä. Perhe omistaa yhä valtaosan saaresta, mutta Saint Vincentin valtio omistaa sataman yläpuolisen maa-alueen, jolle on syntynyt saaren ainoa, nimetön kylä.


title: Mayreau

text: Syväsatamaa tai lentokenttää ei ole, joten saarelle pääsee vain veneillä. Mayreau on suosittu huviveneilijöiden ja sukeltajien tukikohta heidän tutkiessaan saaren itäpuolella sijaitsevia Tobago Caysin pikkusaaria ja kirkkaita vesiä.


title: Dumitru Brătianu

text: Dumitru Brătianu (1818 – 1892) oli romanialainen poliitikko, joka toimi Romanian pääministerinä lyhyen aikaa vuonna 1881.


title: Dumitru Brătianu

text: Brătianu opiskeli Pariisissa. Hän osallistui vuoden 1848 vallankumousyritykseen Valakiassa, minkä jälkeen hän joutui asumaan useita vuosia maanpaossa. Romanian perustamisen jälkeen hän oli yhdessä veljensä Ion Brătianun kanssa Kansallisliberaalin puolueen johdossa. Brătianu toimi useita kertoja ministerinä ja oli myös Romanian lähettiläänä Konstantinopolissa. Hän oli pääministerinä huhti–kesäkuussa 1881. Hänen lyhyellä pääministerikaudellaan ruhtinas Kaarle I kruunattiin kuninkaaksi ja Romaniasta tuli siten kuningaskunta. Myöhemmin Brătianu oli oppositiossa pääministerinä toiminutta veljeään vastaan ja tuki tämän syrjäyttämistä vuonna 1888.


title: Corentin Jean

text: Corentin Jean (s. 15. heinäkuuta 1995 Blois) on ranskalainen jalkapalloilija, joka edustaa Ligue 1:ssä pelaavaa ESTAC Troyesia lainalla saman sarjan AS Monacosta. Pelipaikaltaan oikeajalkainen Jean on hyökkääjä.


title: Corentin Jean

text: Jean debytoi ESTAC Troyesin edustusjoukkueessa Ligue 1:ssä joulukuussa 2012 Stade Rennaisia vastaan. Avausmaalinsa hän teki maaliskuussa 2013 Stade Reimsin verkkoon osuen tuossa pelissä kahdesti. Kaudet 2013-2014 ja 2014-2015 Troyes pelasi Ligue 2:ssa ja Jean teki noilla kausilla yhteensä 14 maalia 49 pelissä. Kaudella 2014-2015, jonka päätteeksi Troyes palasi Ligue 1:een voitettuaan Ligue 2:n, Jean osui kymmenen kertaa.


title: Corentin Jean

text: Heinäkuussa 2015 Jean siirtyi Ligue 1:n monacolaisseuraan AS Monacoon. Seuraavana päivänä hän palasi kuitenkin vanhaan seuraansa kauden 2015-2016 kattavalla lainasopimuksella.


title: Corentin Jean

text: Jean on edustanut Ranskaa monissa eri nuorten maajoukkueissa. Vuonna 2013 hän oli mukana saavuttamassa hopeaa alle 19-vuotiaiden EM-kilpailuista. Nykyisin Jean kuuluu alle 20- ja alle 21-vuotiaiden maajoukkueisiin.


title: Corentin Jean

text: ESTAC Troyes


title: Corentin Jean

text: Ranska


title: Empower

text: Empower Oyj on suomalainen energia- ja tietoliikenneyhtiöiden sekä teollisuuden palvelukonserni, joka toimii Pohjoismaissa ja Baltiassa. Vuonna 1998 perustetun yhtiön liikevaihdosta yli puolet syntyy Suomessa (61 % vuonna 2015), viidennes Ruotsissa (20 %) ja viidennes Baltian maissa (19 %). Toimialoista suurin on energia-alan palvelut (41 % vuonna 2015). Empowerin omistajia ovat pääomasijoitusyhtiö AAC Capital Partners ja Empower-konsernin johto.


title: Empower

text: Empowerin juuret ovat Pohjolan Voima -konsernissa, jonka palveluyhtiö PVO-Palvelut Oy nimettiin vuonna 1999 Empower Oy:ksi. Sittemmin toiminta on laajentunut lähinnä liiketoimintaostoin Baltiaan ja Ruotsiin.


title: Empower

text: Empower uudisti vuonna 2015 konsernin juridisen rakenteen. Liiketoiminnot ryhmiteltiin tytäryhtiöihin, ja Empower Oyj -niminen yhtiö perustettiin uudeksi emoyhtiöksi kaikille konsernin yhtiöille.


title: Empower

text: Empower-konsernilla on tytäryhtiöt Ruotsissa, Virossa, Latviassa ja Liettuassa. Konsernin liiketoiminta jakautuu neljään osa-alueeseen: tietoverkkopalvelut, teollisuuspalvelut, sähköverkkopalvelut ja tiedonhallintapalvelut.


title: Luettelo Sastamalan kylistä

text: Luettelo Sastamalan kylistä käsittää Sastamalan kunnan alueella sijaitsevat maarekisterikylät. Kylät on lueteltu pitäjittäin.


title: Luettelo Sastamalan kylistä

text: Aluskylä, Heinoo, Innala, Jassala, Juurakko, Karimäki, Karkunkylä, Ketunkylä, Kiurala, Koivu, Kojola, Koski, Kutala, Kärppälä, Lammentaka, Lielahti, Mäenkylä, Nohkua, Oravula, Palviala, Pitkänkaro, Rainio, Raipio, Rikainen, Toijala, Tyrisevä ja Vihtiälä.


title: Luettelo Sastamalan kylistä

text: Aarikkala, Hellilä, Honkola, Kanala, Keikyä, Kiviniemi, Krekola, Meskala, Ojanperä, Partala, Peevola, Pehula, Potila, Saappala, Villilä ja Äetsä.


title: Luettelo Sastamalan kylistä

text: Haapaniemi, Hoipala, Hykkerlä, Jaamala, Kiikanoja, Kiikka, Kiimajärvi, Kikkelä, Kilpijoki, Kinnarla, Kulmuntila, Leikkuu, Meskala, Mielaanniemi, Nevo, Raukko, Ritala, Ruotsila, Tala, Teukkula, Tormi, Ulvi, Unkerla, Vakkala ja Vehkakorpi.


title: Luettelo Sastamalan kylistä

text: Hongistonmaa, Jaara, Jylhänmaa, Kiikoinen, Kuorsumaa, Myöntee, Niemenmaa, Nevanperä, Rautu ja Tervahauta.


title: Luettelo Sastamalan kylistä

text: Eskola, Hahmajärvi, Häijää, Hermala, Hyynilä, Iirola, Kairila, Kari, Kortesjärvi, Lampinen, Mierola, Murto, Mustianoja, Pukara, Pyöräniemi, Rienilä, Ryömälä, Saikkala, Salmi, Tervamäki, Tiisala, Tomula, Tupurla, Uotsola, Valkama, Venesmäki, Vestola, Vesunti ja Yliskallo.


title: Luettelo Sastamalan kylistä

text: Jalkavala, Kiikoistenmaa, Kittilä, Koivuniemi, Kouraniemi, Lahdenperä, Leppälammi, Makkoinen, Pajuniemi, Peräkunta, Pohjakylä, Pyykoski, Sävi, Suodenniemi ja Taipale.


title: Luettelo Sastamalan kylistä

text: Eko, Houhajärvi, Humaloja, Hätilä, Isojärvi, Juti, Järvenpää, Kahimala, Kalliala, Kaltila, Kaltsila, Kaukola, Ketola, Koivula, Komerola, Laukula, Leiniälä, Liuhala, Lousaja, Lummaja, Marttila, Nuupala, Näntölä, Ojansuu, Pohjala, Rautajoki, Roismala, Ruoksamo, Sammaljoki, Soinila, Soukko, Stormi, Tapiola, Tyrväänkylä, Uusikylä, Varila, Vataja, Vehmaa, Vihattula ja Vinkkilä.


title: RN Condore

text: RN Condore () oli Italian kuninkaallisen laivaston ensimmäinen täysin Italiassa suunniteltu ja valmistettu 1. luokan torpedovene.


title: RN Condore

text: Giuseppe Rotan suunnittelema alus tilattiin Ansaldolta Sampierdarenasta Genovasta. Sen köli laskettiin 1897 ja alus laskettiin vesille 17. syyskuuta 1898. Alus valmistui 11. kesäkuuta 1900.


title: RN Condore

text: Aluksen alkuperäiset hiilikäyttöiset kattilat vaihdettiin myöhemmin kahteen öljykäyttöiseen Normand-kattilaan. Alus poistettiin palveluksesta 18. huhtikuuta 1920.


title: Gheorghe Grigore Cantacuzino

text: Gheorghe Grigore Cantacuzino (22. syyskuuta 1837 Bukarest – 23. maaliskuuta 1913 Bukarest) oli romanialainen ruhtinas ja poliitikko, joka toimi Romanian pääministerinä vuosina 1899–1900 ja 1905–1907. Hän toimi sitä ennen useissa ministerinviroissa vuodesta 1870 alkaen, muun muassa valtiovarainministerinä 1875–1876. Hän oli myös edustajainkamarin puhemiehenä 1889–1891 ja 1900–1901 sekä senaatin puhemiehenä 1892–1895 ja 1911–1913. Cantacuzinon toinen hallitus joutui eroamaan maaliskuussa 1907 suuren talonpoikien kapinan puhjettua Romaniassa.


title: Gheorghe Grigore Cantacuzino

text: Gheorghe Cantacuzino kuului romanialaiseen Cantacuzinon ruhtinassukuun, joka polveutuu vanhasta kreikkalaisesta Kantakuzenos-suvusta.


title: RN Pellicano

text: RN Pellicano () oli Italian kuninkaallisen laivaston vuonna 1899 vesillelaskettu 1. luokan torpedovene.


title: RN Pellicano

text: Leone Lestin suunnittelema alus tilattiin Sestri Ponentesta Cantieri navali Oderolta, missä köli laskettiin heinäkuussa 1896. Alus laskettiin vesille 7. huhtikuuta 1899 ja valmistui 11. joulukuuta 1900.


title: RN Pellicano

text: Alus poistettiin alusluettelosta 17. huhtikuuta 1920.


title: W. H. Bramblen lentoasema

text: W. H. Bramblen lentoasema (, tunnettiin myös nimellä Blackburnen lentoasema) oli lentoasema Montserratin saaren itälaidalla. Se oli nimetty Montserratin pääministeri William Henry Bramblen mukaan.


title: W. H. Bramblen lentoasema

text: Lentoasema tuhoutui vuonna 1997 läheisen Soufrière Hills -tulivuoren purkautuessa. Sen korvasi heinäkuussa 2005 avattu John A. Osbornen lentoasema.


title: W. H. Bramblen lentoasema

text: Lentoasemalle lensivät seuraavat lentoyhtiöt:


title: Petre P. Carp

text: Petre P. Carp (kesäkuu 1837 Iași – 22. kesäkuuta 1919 Țibănești) oli romanialainen poliitikko, joka toimi Romanian pääministerinä vuosina 1900–1901 ja 1911–1912.


title: Petre P. Carp

text: Carp kuului "Junimea"-seuran piiriin ja oli poliittisilta mielipiteiltään konservatiivi ja saksalaismielinen. Hän oli vaikutusvaltainen ministeri Lascăr Catargiun konservatiivihallituksissa vuosina 1870–1876, 1888–1889 ja 1891–1895. Konservatiivien ollessa oppositiossa 1880-luvulla hän toimi Romanian lähettiläänä Wienissä. Ensimmäisen kerran Carp oli pääministerinä 1900–1901. Myöhemmin hän kohosi Romanian konservatiivien johtajaksi ja oli toisen kerran pääministerinä vuoden 1911 alusta huhtikuuhun 1912. Ensimmäisen maailmansodan puhjettua elokuussa 1914 Carp kannatti kruununneuvoston kokouksessa Romanian liittymistä sotaan keskusvaltojen puolelle, mutta jäi vähemmistöön. Kaksi vuotta myöhemmin hän oli neuvoston ainoa jäsen, joka vastusti sodan julistamista keskusvalloille.


title: D’or Fischer

text: D’or Fischer (s. 12. lokakuuta 1981 Philadelphia, Pennsylvania, Yhdysvallat) on yhdysvaltalais-israelilainen koripalloilija, joka edustaa Ligat ha'Alissa pelaavaa Hapoel Jerusalem BC:tä ja Israelin koripallomaajoukkuetta. Pelipaikaltaan 211-senttinen ja 116-kiloinen Fischer on sentteri.


title: D’or Fischer

text: Fischer siirtyi synnyinmaastaan Yhdysvalloista Puolan KK Włocławekiin vuonna 2005. Vuoden hän pelasi Yhdysvaltain Roanoke Dazzlessa. Vuodet 2006-2007 Fischer pelasi Saksan Bundesliigan KWE Baskets Oldenburg. Vuodet 2007-2008 hän edusti Belgian Ligue Ethiasin Bree BBC:tä, jossa hänet valittiin kerran sarjan MVP:ksi. Seuraavaksi, vuodet 2008-2010, Fischer edusti israelilaista Maccabi Tel Aviv BC:tä, jossa hän voitti kerran Ligat ha'Alin ja kerran Israelin cupin.


title: D’or Fischer

text: Kauden 2010-2011 Fischer pelasi Espanjan suurseurassa Real Madridissa ja kauden 2011-2012 saman sarjan CB Bilbao Berrissä. Kauden 2012-2013 hän vietti ukrainalaisessa BK Donetskissa. Seuraavaksi kaudeksi hän vaihtoi jälleen seuraan, nyt Saksan Bundesliigan Brose Basketsiin, jossa hänet valittiin tähdistöjoukkueeseen. Kauden 2014-2015 Fischer pelasi Venäjän UNIKS Kazanissa.


title: D’or Fischer

text: Kaudeksi 2015-2016 Fischer siirtyi Israeliin, Hapoel Jerusalem BC:n riveihin.


title: D’or Fischer

text: Fischer sai vuonna 2014 Israelin kansalaisuuden ja debytoi samana vuonna maan maajoukkueessa. Hän kuuluu joukkueeseen myös vuoden 2015 EM-kilpailuissa.


title: D’or Fischer

text: Maccabi Tel Aviv BC


title: Petit Saint Vincent

text: Petit Saint Vincent (”PSV”) on Pohjois-Grenadiinien saariryhmään kuuluva pieni saari. Se on Saint Vincent ja Grenadiinien saarivaltion eteläisin saari Karibianmerellä ja saanut nimensä maan pohjoisosan pääsaaresta Saint Vincentistä. Petit Saint Vincent on kooltaan vain 0,5 neliökilometriä, ja saari on kokonaan ylellisen lomakeskuksen käytössä. 22 bungalowista muodostuva lomakeskus kuuluu Small Luxury Hotels of the World -ketjuun, ja maksimissaan 44:ää lomailijaa palvelee noin 80-henkinen työvoima.


title: Petit Saint Vincent

text: Syväsatamaa tai lentokenttää ei ole, joten saarelle pääsee vain veneillä. Lähin lentokenttä on Union Islandilla, josta lomakeskuksen veneet hakevat vieraat.


title: Petit Saint Vincent

text: Vuonna 1962 Yhdysvaltojen ilmavoimien palveluksesta vapautuneet Haze Richardson ja Doug Terman aloittivat veneiden chartertoiminnan Karibianmerellä. Sen puitteissa he tapasivat ohiolaisen H. W. Nicholsin, joka etsi sopivaa saarta eksklusiivisen lomaparatiisin perustamiseksi. He löysivät lopulta asumattoman Petit Saint Vincentin saaren ja onnistuivat ostamaan sen viereisellä Petite Martiniquen saarella asuvalta rouvalta ja perustivat kolmistaan yhtiön saaren kehittämiseksi.


title: Petit Saint Vincent

text: Saaren arkkitehdiksi löytyi ruotsalainen Arne Hasselqvist, joka oli mukana myös läheisen Mustiquen saaren suunnittelussa. Vähitellen muut yhtiökumppanit myivät saaren kokonaan Haze Richardsonin omistukseen.


title: Petit Saint Vincent

text: Vuonna 2010 Richardson myi saaren Robin Patersonille ja Philip Stephensonille, jotka ovat jatkaneet lomaparatiisin ylläpitoa ja kehittämistä.


title: Alexandru Marghiloman

text: Alexandru Marghiloman (4. heinäkuuta 1854 Bužau – 10. toukokuuta 1925 Bužau) oli romanialainen poliitikko, joka toimi Romanian pääministerinä ensimmäisen maailmansodan loppuvaiheessa vuonna 1918.


title: Alexandru Marghiloman

text: Marghiloman suoritti lakiopintonsa Sorbonnen yliopistossa Pariisissa ja toimi asianajajana Romaniassa vuosina 1879–1883. Hän kuului nuorkonservatiivien muodostamaan "Junimist"-ryhmään. Hänet valittiin Romanian parlamentin edustajainkamariin vuonna 1884 ja vuonna 1888 hänestä tuli ensimmäisen kerran konservatiivihallituksen ministeri. Hän oli muun muassa ulkoministerinä 1900–1901, sisäministerinä 1911–1912 ja valtiovarainministerinä 1912–1914. Marghiloman kannatti maailmansotaa edeltäneinä vuosina Saksaan suuntautuvaa ulkopolitiikkaa, mutta maailmansodan puhjettua vuonna 1914 hän asettui kuitenkin tukemaan Romanian puolueettomuutta. Kun kuningas Ferdinand I elokuussa 1916 päätti viedä Romanian mukaan sotaan ympärysvaltojen puolelle, Marghiloman vastusti ajatusta ja kieltäytyi siksi tulemasta ministeriksi Ion I. C. Brătianun hallitukseen.


title: Alexandru Marghiloman

text: Keskusvaltojen joukkojen miehittäessä Romanian pääkaupungin Bukarestin Marghiloman ei paennut Romanian hallituksen tavoin, vaan jäi Bukarestiin, jossa hän toimi Romanian Punaisen Ristin puheenjohtajana. Hänestä tuli miehitysjoukkojen ja miehitetyllä alueella asuneiden romanialaisten välinen sovittelija. Hän kuitenkin kieltäytyi Saksan ehdotuksesta perustaa Bukarestiin oma hallitus, joka olisi kilpaillut Iaşiin vetäytyneen Brătianun ja kuninkaan hallituksen kanssa. Kun Romania joutui lopulta antautumaan, kuningas Ferdinand nimitti Marghilomanin pääministeriksi maaliskuussa 1918 siinä toivossa, että tämän saksalaismielisyys pehmittäisi voittajien asenteita rauhanneuvotteluissa. Marghiloman allekirjoitti 7. toukokuuta Bukarestin rauhansopimuksen, jonka ehdot olivat kaikesta huolimatta Romanialle hyvin ankarat. Kun Saksa muilla rintamilla kokemiensa tappioiden vuoksi joutui syksyllä vetämään miehitysjoukkonsa pois Romaniasta, kuningas Ferdinand erotti 8. marraskuuta 1918 Marghilomanin ja nimitti uuden hallituksen, joka julisti uudelleen sodan Saksalle kaksi päivää myöhemmin. Maailmansodan jälkeen Marghiloman johti pientä konservatiiviryhmää.


title: Alexandru Marghiloman

text: Marghiloman harrasti hevostenkasvatusta. Hänen omistamansa hevoset voittivat Romanian ravit 28 kertaa.


title: M-Team Salibandy

text: Urheiluseura M-Team ry on salibandyn erikoisseura. Seura on perustettu vuonna 1996. Seuran miesten edustusjoukkue pelaa kaudella 2018–2019 Divarissa. Naisten edustusjoukkue pelaa II-divisioonassa.


title: Moncontour (Côtes-d'Armor)

text: Moncontour [mɔ̃kɔ̃tuʁ] on kunta läntisessä Ranskassa Côtes-d'Armorin departementissa Bretagnen alueella. Kunnan vanha keskusta on hyvin säilynyt, ja se onkin luokiteltu yhdeksi Ranskan kauneimmista kylistä, Les Plus Beaux Villages de France. Kunnan nähtävyyksiä on 1400-luvulla rakennettu Saint-Mathurin kirkko, jossa on 1500-luvulta peräisin olevia lasimaalauksia.


title: Moncontour (Côtes-d'Armor)

text: Moncontourissa on Chouannerie-museo. Chouannerie oli Ranskan suuren vallankumouksen aikainen kapina, jossa bretagnelaiset kuningasmieliset () nousivat vastustamaan tasavaltalaisia.


title: Grenadan maantiede

text: Grenada on maantieteellisesti monimuotoinen, vaikka sen kokonaispinta-ala on vain 344 neliökilometriä. Grenadaan kuuluu useita saaria, joista suurin on samanniminen pääsaari, pinta-alaltaan 310 neliökilometriä. Seuraavaksi suurimmat saaret ovat Carriacou ja Petite Martinique, jotka kuuluvat Grenadiinien saariryhmään. Grenada on vuoristoinen ja Carriacou kukkulainen. Petite Martinique on muodostunut yhdestä tulivuoresta. Saaret ovat vulkaanisia, mutta niiden tulivuoret ovat jo sammuneet. Grenadan pääsaaren vuoristoja halkovat monet pienet joet, jotka ovat uurtaneet vuoristoon jyrkkäreunaisia ja syviä laaksoja.


title: Grenadan maantiede

text: Grenadan ilmasto on trooppinen, ja päivän keskilämpötila on noin 25–31 astetta vuoden ympäri. Vuosi jakaantuu sadekauteen ja kuivaankauteen. Vuotuinen sadanta vaihtelee vuoristojen 3 500 millimetristä alankojen 1 500 millimetriin. Vaikka Grenada sijaitsee pyörremyrskyjen pääreitin eteläpuolelle, sinne on iskenyt useita tuhoisia hurrikaaneja.


title: Grenadan maantiede

text: Kasvillisuus vaihtelee Grenadan pääsaarella korkeuden mukaan, korkeimpien huippujen pilvimetsistä sademetsiin ja rannikoiden kuiviin metsiin. Carriacoulla ja Petite Martiniquelle kasvaa pääasiassa rannikkometsiä ja kuivia pensaikkoja. Grenadalla ja Carriacoulla on myös mangrovemetsiä ja soita. Saarten eläimistöön kuuluvat muun muassa orjien Länsi-Afrikasta tuoma monamarakatti. Riistaeläimiä ovat yhdeksänvyövyötiäinen ja kaksi opossumilajia. Maan kansallislintu on grenadanjuoksukyyhky, jonka uskotaan olevan saaren kotoperäinen laji.


title: Grenadan maantiede

text: Grenadan saaret ovat Pieniin Antilleihin kuuluvien Windwardsaarten eteläisimpiä saaria. Grenadan pinta-ala on 344 neliökilometriä. Valtion pääsaari on Grenada, jonka koko on noin 310 neliökilometriä. Sen lisäksi valtioon kuuluu Grenadiinien saarijonon saaret Martiniquen kanaalin eteläpuolelta. Kanaalin pohjoispuolen saaret kuuluvat Saint Vincentiin. Grenadan länsipuolella on Karibianmeri ja itäpuolella Atlantti.


title: Grenadan maantiede

text: Grenadan pääsaari on muodoltaan soikea, noin 34 kilometriä pitkä ja 18 kilometriä leveä. Saaren sisämaa on vuoristoista vulkaanisen historiansa takia. Vuoristojen selänteet kulkevat etelä-pohjoissuuntaisesti, ja niitä halkovat melko syvät ja jyrkkäreunaiset laaksot. Saaren korkein kohta on pohjoisosassa oleva 840-metrinen Mount Saint Catherine. Grenadan pääsaaren muodot ovat voimakaspiirteisemmät kuin muiden maahan kuuluvien saarien, mutta muuten kaikkien saarien maantieteelliset olot ovat samankaltaiset.


title: Grenadan maantiede

text: Grenadan pääsaaren pohjoispuolen saaria ovat Ronde Island, Carriacou ja Petite Martinique. Carriacou on toiseksi suurin saari, ja se sijaitsee Grenadasta 37 kilometriä pohjoiseen. Sen kukkulaisen sisämaan korkeimmat kohdat ovat 291-metrinen High North ja 290-metrinen Morne Jaloux. Saaren Atlantin puoleinen rannikko on kivikkoinen, kun taas Karibianmeren-rannikolla on useita suojaisia lahtia. Viisi kilometriä Carriacousta pohjoiseen on noin kahden neliökilometrin laajuinen Petite Martinique, joka on käytännössä muodostunut 225 metrin korkeuteen kohoavasta tulivuoresta.


title: Grenadan maantiede

text: Grenadan saaret ovat osa Pienien Antillien vulkaanista kaarta, ja saaren monet kivi- ja maalajit ovat vulkaanisia. Vaikka saarten tulivuoritoiminta on sammunut, viisi kilometriä Ronde Islandista länteen sijaitsee Kick ’em Jenny, jonka uskotaan olevan Pienten Antillien ainoa toimiva merenalainen tulivuori.


title: Grenadan maantiede

text: Saarilla on muutamia kraatterijärviä, joista suurin on Grand Etang. Se on noin 530 metrin korkeudessa, ja sen pinta-ala on noin 15 hehtaaria. Grenadan saarella on useita lyhyitä jokia, joiden virtaama on melko suuri niiden yläjuoksulla mutta jotka ovat alajuoksullaan verkkaisia ja meanderoivia.


title: Grenadan maantiede

text: Grenadan ilmasto on trooppinen, ja päivän keskilämpötila on tammi-helmikuussa noin 25 astetta ja heinä-elokuussa 31 astetta. Sadekausi on heinäkuulta joulukuulle, jolloin pasaatituulet tuovat epävakaata ilmaa, ja kuivakausi tammikuulta kesäkuulle. Vuoden sadanta vaihtelee tuulenpuoleisten rinteiden 3 500 millimetristä alankoiden 1 500 millimetriin. Ilman suhteellinen kosteus on sadekaudella melkein 80 prosenttia ja kuivallakaudella 68–78 prosenttia.


title: Grenadan maantiede

text: Grenada sijaitsee yleisimmän pyörremyrskyreitin eteläpuolella, mutta pyörremyrskyt ovat tehneet maassa tuhoa muun muassa vuosina 1955, 1979 ja 1980. Vuonna 2004 Grenadalle iskenyttä hurrikaani Ivania pidetään maan lähihistorian tuhoisimpana.


title: Grenadan maantiede

text: Grenadan pääsaarella kasvillisuus vaihtelee huomattavasti korkeuden mukaan. Korkeimmilla huipuilla on kitukasvuisia pilvimetsiä, joissa kasvaa matalakasvuisia puita, kuten klusioihin kuuluva "Clusia mangle". Alueella on myös monenlaisia saniaisia, palmukasveihin kuuluva "Prestoea montana", sammalia, jäkäliä ja muun muassa kovioiden suvun ruohoja. Pilvimetsien alapuolella kasvaa vuoristometsiä, joiden lajisto on suhteellisen samantapainen kuin niiden alapuolella olevissa sademetsissä. Sademetsissä kasvaa muun muassa tohtorinpuukasveihin kuuluva "Dacryodes excelsa", rohtokvassia, karibianaitomahonki ja sloeaneihin kuuluvia puita. Grand Etangin ympräistössä kasvaa karibianmäntyä, jota tuotiin saarelle vähentämään tarvetta tuontipuulle.


title: Grenadan maantiede

text: Grenadan laajat rannikkometsät ovat suhteellisen kuivia ympäristöjä, ja ne saavat paljon vähemmän sadetta kuin saaren korkeammat sisämaat. Carriacoun ja Petite Martiniquen kasvillisuus on pääosin rannikkometsiä tai kuivia pensaikkoja. Kuivien ympäristöjen kasveja ovat salvadorinsoihtupuu, sinipuu, akaasiat, karhepuihin kuuluva "Cordia curassavica" ja pisonoihin kuuluva "Pisonia aculeata".


title: Grenadan maantiede

text: Grenadalla ja Carriacoulla on useita sisämaan ja rannikon mangrovemetsiä ja soita. Mangroveilla kasvaa muun muassa amerikanmustamangrove ja atlantinpunamangrove. Grand Etangilla kasvaa vehkakasvilaji "Montrichardia arborescens".


title: Grenadan maantiede

text: Saarten eläimistö on monipuolista, ja siihen kuuluu nykyään muun muassa monamarakatti, jonka orjat toivat Grenadalle Länsi-Afrikasta. Populaatio on kehittynyt todennäköisesti vain muutamista yksilöistä, mutta se voi hyvin Grenadan pääsaaren vuoristoisessa sisäosassa. Toinen saarelle tuotu nisäkäslaji on intianpikkumangusti, jonka haluttiin kontrolloivan sokeriplantaasien jyrsijöitä.


title: Grenadan maantiede

text: Yhdeksänvyövyötiäinen saapui Grenadalle sen ensimmäisten asukkaiden mukana. Vaikka se on harvinainen, se on saarilla riistaeläin. Sitä elää erityisesti Grand Etangia ympäröivissä metsissä. Grenadan sisäosissa elävät hiiriopossumeihin kuuluva "Marmosa robinsoni" ja isokorvaopossumi ovat myös riistaeläimiä.


title: Grenadan maantiede

text: Grenadan vuoristot, rannikkometsät ja rannikon lahdet ovat linnuille suotuisia elinympäristöjä. Maan kansallislintu on grenadanjuoksukyyhky, jonka uskotaan olevan saaren kotoperäinen laji. Väkänokkahaukka on yksi maailman pienimpiä haukkalajeja. Sen lisäksi saarilla elää petolinnuista myös tornipöllö, sääski ja viheltäjähiirihaukka. Grenadalta tavataan lisäksi kolme kolibrilajia, isokaarikolibri, antillientöyhtökolibri ja viherhuppukolibri. Saaren rantavesissä voi nähdä keisarifregattilinnun. Metsiköiden ja mangroveiden lintuja ovat muun muassa banaanikerttuli, grenadannapsu, tropiikkimatkija, ani ja mangrovekäki.


title: Walter Mikkola

text: Walter Mikkola (19. helmikuuta 1913 Hietamäki, Inkeri – 17. syyskuuta 1987 Lahti) oli suomalainen kuvanveistäjä. Hänen veljensä Paavo Mikkola oli myös suomalainen kuvanveistäjä.


title: Decauville

text: Decauville on vuosina 1897–1911 valmistettu ranskalainen automerkki. Yhtiö myi lisenssejä malliensa valmistamiseksi italialaiselle Marchandille ja saksalaiselle Dixille.


title: Decauville

text: Decauvillen mallissa vuodelta 1898 oli takana 494-kuutioinen moottori, teholtaan 2,5 kW (3,5 hv). Mallin erikoisuutena oli putkirunko sekä etupyörien erillisjousitus.


title: Rohan (Morbihan)

text: Rohan on kunta läntisessä Ranskassa Morbihanin departementissa Bretagnen alueella. Kunnan nimi on bretoniksi Roc’han. Se sijaitsee Oust-joen varrella. Kunnassa on aluetta hallinneesta Rohanin aatelissuvusta muistona heidän asuttamansa linnan rauniot.


title: Albion (auto)

text: Albion on vuosina 1900–1915 valmistettu englantilainen automerkki. Yhtiö on luopunut henkilöautojen valmistuksesta, mutta valmistanut hyötyajoneuvoja kuten linja-autoja ja kuorma-autoja.


title: Albion (auto)

text: Albion A6 -mallissa vuodelta 1906 oli 4 140-kuutioinen moottori, teholtaan 17,5 kW (24 hv). Voima välitettiin takapyörille ketjun välityksellä. Huippunopeus oli 65 km/h. Loistoauto Albion A6:ta valmistettiin vuosina 1906–1914.


title: Clyde (auto)

text: Clyde on vuosina 1901–1932 valmistettu englantilainen automerkki. Tehdas valmisti noin 30 vuoden aikana yhteensä vain 260 autoa.


title: Clyde (auto)

text: Clyde 12/14 HP -mallissa vuodelta 1906 on 1 416 kuution kolmisylinterinen White and Poppe -moottori poikittain. Moottorissa on kaksoissytytys. Kolmiportainen vaihdelaatikko on sijoitettu taka-akselin yhteyteen.


title: Calthorpe

text: Calthorpe on vuosina 1905-1927 valmistettu englantilainen automerkki.


title: Calthorpe

text: Calthorpe Minor -mallissa vuodelta 1913 on 1087 cm³ nelisylinterinen moottori. Minorin huippunopeus on 80 km/h. Minorin nimi vaihtui myöhemmin. Mallia valmistettiin sodan jälkeen mallinimellä Sporting Four isommalla 1261 cm³ moottorilla. Autossa oli vain yksi lamppu oikealla.


Turun Palloseuran SM-liigakausi 2014–2015 oli TPS:n järjestyksessään 68. pääsarjakausi. Kausi alkoi TPS:n osalta 12. syyskuuta 2014 kotiottelulla Kärppiä vastaan. TPS sijoittui 14 joukkueen runkosarjassa 13:nneksi.


title: Turun Palloseuran SM-liigakausi 2014–2015

text: Muokkaa sarjataulukkoa


text: Päivitetty: 17.2.2015


text: Muokkaa kokoonpanoa


title: Le Zèbre

text: Le Zèbre on vuosina 1909–1931 valmistettu ranskalainen automerkki.


title: Le Zèbre

text: Le Zèbren vuosien 1909–1919 pikkuautomallit A, B, C ja D suunnitteli Jules Salomon, joka myöhemmin siirtyi Citroënin palvelukseen. Le Zèbre Type A -malli oli pieni yksipaikkainen auto. A-mallissa oli 616 cm³ yksisylinterinen moottori teholtaan 3,5 kW (5 hv). A:n huippunopeus oli 50 km/h. B-mallin valmistus alkoi vuonna 1913. Siinä oli 785 cm³ nelisylinterinen moottori.


title: Bafing

text: Bafing on joki Guineassa ja Malissa. Se saa alkunsa Fouta Djallonin ylängöltä Guineassa ja virtaa pääasiassa koilliseen ja pohjoiseen. Malissa Bafoulabén eteläpuolella Bafing yhtyy Bakoyen kanssa Senegaljoeksi.


title: Bafing

text: Joen pituus on 760 kilometriä. Sen keskimääräinen virtaus 430 kuutiometriä sekunnissa on yli puolet Senegaljoen vesimäärästä. Joessa on paljon koskia ja putouksia. Manantalissa on säännöstelypato ja vesivoimalaitos.


title: Bafing

text: Bafing tarkoittaa mandingon kielellä ’mustaa jokea’. Bakoye on puolestaan ’valkoinen’ ja sen sivujoki Baoulé ’punainen’ joki.


title: Ciclone-luokka

text: Ciclone-luokka oli Italian kuninkaallisen laivaston kuudentoista aluksen muodostama torpedoveneluokka, jotka olivat hieman suurennettuja Orsa-luokan aluksia, joissa oli parannettu vakavuutta ja sukellusveneentorjuntakykyä.


title: Ciclone-luokka

text: Alukset olivat osa liikekannallepano-ohjelmaa ja ne valmistuivat 1942-1943. Kaikkiin aluksiin asennettiin kaikuluotain ja torpedoputket. Niissä oli kuitenkin kolme erilaista tykkiaseistusta:


title: Juha Perttula

text: Juha Perttula (21. syyskuuta 1964 Teuva – 30. elokuuta 2015 Rovaniemi) oli suomalainen psykologi ja professori. Hän väitteli tohtoriksi Jyväskylän yliopistosta 1998. Perttula oli Lapin yliopiston yhteiskuntatieteellisen tiedekunnan psykologian professori vuodesta 1998 ja tiedekunnan dekaani 2006–2014. Sitä ennen hän oli työskennellyt muun muassa terveyskeskus- ja sairaalapsykologina.


title: Juha Perttula

text: Perttulan ajatteluun vaikutti Lauri Rauhala, ja hän kehitti tämän näkemyksiä edelleen. Hän oli kiinnostunut ihmisestä kokonaisuutena. Ajatuksiaan hän esitteli teoksessa "Kokemus psykologisena tutkimuskohteena – johdatus fenomenologiseen psykologiaan", joka on oppikirjana klassikko.


title: Juha Perttula

text: Perttulalle myönnettiin Lapin yliopiston rehtorin palkinto 2015.


title: Niukkanen

text: Niukkanen on suomalainen sukunimi:


title: W-luokka (sukellusvene)

text: W-luokka oli Britannian Kuninkaallisen laivaston neljän kokeellisen vuosina 1913-1916 valmistetun sukellusveneen muodostama alusluokka. Ne pohjautuivat ranskalaiseen Schneider-Laubeuf-tyyppiin. Kaksi viimeistä luokan alusta muutettiin merkittävästi, jotta ne täyttäisivät laivaston vaatimukset.


title: W-luokka (sukellusvene)

text: Luokan alukset luovutettiin elokuussa 1916 Regia Marinalle, jossa ne jatkoivat palvelustaan samoilla nimillä.


title: F-luokka

text: F-luokka voi tarkoittaa seuraavia asioita:


title: Middlesex (Jamaika)

text: Middlesex on yksi Jamaikan maakunnista. Alueella on viisi kuntaa: Clarendon, Manchester, Saint Ann, Saint Catherine ja Saint Mary. Alueen pinta-ala on 5 042 km, ja väkiluku vuoden 2011 väestölaskennassa 1 237 095. Maakunnan suurin kaupunki on Spanish Town.


title: Tert-butyylibentseeni

text: tert"-Butyylibentseeni eli t"-butyylibentseeni (CH) on aromaattisiin hiilivetyihin kuuluva orgaaninen yhdiste. Yhdistettä voidaan käyttää liuottimena.


title: Tert-butyylibentseeni

text: Huoneenlämpötilassa "tert"-butyylibentseeni on väritöntä nestettä. Yhdiste ei liukene veteen, mutta liukenee useisiin orgaanisiin liuottimiin kuten etanoliin, dietyylieetteriin ja bentseeniin.


title: Tert-butyylibentseeni

text: "tert"-Butyylibentseeniä voidaan valmistaa bentseenistä Friedel–Crafts-alkylointireaktiolla käyttämällä alkyloivana yhdisteenä joko tert-butyylikloridia tai isobuteenia. Yhdistettä voidaan käyttää liuottimena ja valmistettaessa muita kemikaaleja kuten fenatsakiiniä.


title: Surrey (Jamaika)

text: Surrey on yksi Jamaikan maakunnista. Alueella on neljä kuntaa: Kingston, Portland, Saint Andrew ja Saint Thomas. Alueella sijaitsee myös pääkaupunki Kingston. Maakunnan pinta-ala on 2 010 km² ja väkiluku vuoden 2011 väestölaskennassa 838 072.


title: Martiniquen jalkapallomaajoukkue

text: Martiniquen jalkapallomaajoukkue edustaa Martiniqueta miesten jalkapallon kansainvälisissä otteluissa. Sitä hallinnoi Martiniquen jalkapalloliitto. Martinique on CONCACAFin jäsen, mutta ei ole FIFA:n jäsen. Maa on voittanut Caribbean Cupin kerran vuonna 1993.Martinique on isännöinyt kertaalleen Caribbean Cupia. Tämä tapahtui vuonna 2010.


title: Alexandru Vaida-Voevod

text: Alexandru Vaida-Voevod (1872 Olpret, Transilvania – 19. maaliskuuta 1950 Bukarest) oli romanialainen poliitikko, joka toimi Romanian pääministerinä vuosina 1919–1920, 1932 ja 1933.


title: Alexandru Vaida-Voevod

text: Vaida-Voevod oli kotoisin Transilvaniasta, joka hänen nuoruudessaan kuului vielä Itävalta-Unkariin. Hänet valittiin vuonna 1906 Unkarin parlamenttiin, jossa hän liittyi Romanian kansallispuolue -nimiseen pieneen romanialaisten nationalistien ryhmään. Hän vastusti voimakkaasti Unkarin hallituksen vähemmistökansallisuuksiin kohdistamaa pakkounkarilaistamista ja tuki Itävallan arkkiherttua Frans Ferdinandin ajatusta valtakunnan muuttamisesta liittovaltioksi. Itävalta-Unkarin hajotessa Vaida-Voevodista tuli Transilvanian Romaniaan liittämisen johtava puolestapuhuja. Lokakuussa 1918 hän esitti Unkarin parlamentille julistuksen, jossa ilmoitettiin Transilvanian oikeudesta itsehallintoon. Joulukuussa 1918 hänet valittiin Transilvanian ohjaavaan neuvostoon ("Consiliul Dirigent"), joka julisti alueen liittyneeksi Romaniaan. Vaida-Voevod oli yhtenä Romanian valtuuskunnan jäsenistä Pariisin rauhankonferenssissa 1919.


title: Alexandru Vaida-Voevod

text: Kansallispuolue menestyi hyvin Romanian parlamenttivaaleissa marraskuussa 1919, joten Vaida-Voevodista tuli koalitiohallituksen pääministeri. Hänen hallituksensa ehdotus maareformiksi oli kuitenkin niin radikaali, että kuningas Ferdinand I määräsi hallituksen eroamaan maaliskuussa 1920. Vaida-Voevod vaikutti myöhemmin Kansallisessa talonpoikaispuolueessa. Hän oli sisäministerinä Iuliu Maniun hallituksessa 1928–1930 sekä pääministerinä elokuusta lokakuuhun 1932 ja tammikuusta marraskuuhun 1933. Toisessa hallituksessaan hän oli samanaikaisesti myös ulkoministeri. Vaida-Voevodin viimeistä hallitusta koettelivat lukuisat työselkkaukset ja äärioikeiston lisääntyvä toiminta Romaniassa. Vuonna 1935 talonpoikaispuolueesta eronnut Vaida-Voevod perusti Romanialainen rintama -nimisen kansallismielisen ja puolifasistisen puolueen, joka ei kuitenkaan saavuttanut suurta menestystä.


title: Alexandru Vaida-Voevod

text: Toisen maailmansodan jälkeen Vaida-Voevod eli viimeiset vuotensa kommunistihallinnon määräämässä kotiarestissa.


title: Josh Gad

text: Joshua Ilan ”Josh” Gad (s. 23. helmikuuta 1981 Hollywood, Florida) on yhdysvaltalainen näyttelijä, joka on näytellyt elokuvissa, televisiossa ja teatterissa. Hänet tunnetaan muun muassa Arnold Cunninghamin roolista Broadway-musikaalissa "The Book of Mormon", Olaf-lumiukon ääniroolista elokuvassa "Frozen – huurteinen seikkailu" sekä Ryan Churchina televisiosarjassa "Takaisin ruutuun". Gad on esiintynyt useissa muissakin televisiosarjoissa, kuten "Teho-osasto", "Moderni perhe", "Num3rot" ja "Kolme miestä ja tyttö".


title: Josh Gad

text: Gadin tunnettuja elokuvia ovat muun muassa "21", "Love and Other Drugs", "Jobs" ja "Pixels". Hän näytteli Gastonin apuria Töppöä musikaalielokuvassa "Beauty and the Beast – Kaunotar ja hirviö" (2017).


title: Josh Gad

text: Gad opiskeli näyttelemistä Carnegie Mellon College of Fine Artsissa, josta hän valmistui vuonna 2003. Hänen ensimmäinen televisioroolinsa oli "Teho-osastossa" vuonna 2005. Hän sai lisää tunnettavuutta lyhyeksi jääneessä tilannekomediasarjassa "Takaisin ruutuun". Gad on myös ääninäyttelijä ja "Frozenin" Olafin lisäksi hän on lainannut ääntään animaatioelokuviin "Marmaduke", "" sekä Disney Channel -sarjaan "Finias ja Ferb".


title: Josh Gad

text: Gad on ollut naimisissa Ida Darvishin kanssa vuodesta 2008 ja heillä on kaksi tytärtä, Ava (s. 2011) ja Isabella (s. 2014). Hän on myös Bryce Dallas Howardin ja Seth Gabelin pojan Theon kummisetä.


title: Yū Kanamaru

text: Yū Kanamaru (jap. 金丸悠 Kanamaru Yū, s. 13. toukokuuta 1994 Tokio) on japanilainen moottoriurheilija. Kanamaru aloitti uransa Karting-luokista vuonna 2001 ja kilpaili eri luokissa vuoteen 2011 asti. Vuonna 2012 Kanamaru aloitti kilpauransa Eurocup Formula Renault -sarjassa, jossa hän ei saavuttanut pisteitä. Samana vuonna hän kilpaili Formula Renault NEC -sarjassa ja voitti yhden kilpailun. Vuonna 2013 Kanamaru jatkoi Eurocup- ja NEC-sarjoissa ilman mainittavaa menestystä. Vuonna 2014 hän siirtyi Euroformula Open -sarjaan, jossa hän saavutti neljä palkintosijaa ja sijoittui sarjan neljänneksi. Vuonna 2015 Kanamaru jatkoi Euroformula Open -sarjassa saavuttaen yhden voiton, kaksi paalupaikkaa ja seitsemän palkintosijaa sijoittuen sarjan kolmanneksi. Samana vuonna hän debytoi Formula Renault 3.5 -sarjassa ajaen kuusi kilpailua saavuttaen yhdeksän pistettä.


title: HMS Victory (1737)

text: HMS Victory oli Britannian kuninkaallisen laivaston vuonna 1737 vesillelaskettu 100-tykkinen ensimmäisen luokan linjalaiva. Alus ajoi myrskyssä karille 1744 ja upposi Englannin kanaalissa. Sen uppoamisesta on syytetty majakanvartijaa, mutta todellinen syy oli kuitenkin kanaalissa vallinnut myrsky.


title: HMS Victory (1737)

text: Alus tilattiin 11. syyskuuta 1733 Portsmouthin telakalta. Sen köli laskettiin 1726 ja alus laskettiin vesille 23. helmikuuta 1737.


title: HMS Victory (1737)

text: Alus oli vuonna 1740 Kanaalin laivaston komentajan Sir John Norrisin lippulaivana. Alus upposi lokakuun alussa 1744 myrskyssä.


title: HMS Victory (1737)

text: Victory löytyi 2008 brittiläisen Maritime Heritage Foundation -säätiön ja yhdysvaltalaisen Odyssey Marine Exploration -hylynetsintäyrityksen etsinnöissä, joita johti Sean Kingsley. Britannian viranomaiset ovat luovuttaneet aluksen MHF-säätiön omistukseen. Sen tutkimusten perusteella alus upposi huonon rakenteensa vuoksi ja myös siksi, että rakennuspuu oli huonolaatuista.


title: ECUXIT

text: ECUXIT tarkoittaa euroalueen kriisin ratkaisua ottamalla askel taaksepäin euro-kokeilussa ja palaamalla kansallisiin kelluviin valuuttoihin ja ECU:un eli korieuroon. ECUXIT on eräänlainen kompromissiratkaisu euron kriisin ratkaisemiseksi: jokainen jäsenvaltio saa kansallisen valuutan ja keskuspankin myötä mahdollisuuden harjoittaa demokraattisesti päätettyä rahapolitiikkaa ja talouspolitiikkaa eli esimerkiksi devalvoida valuuttaansa ja rahoittaa kansallisen keskuspankkinsa avulla julkisia palveluita, ja samaan aikaan euro jää käyttöön korivaluutaksi helpottamaan vientiä harjoittavien yritysten toimintaa.


title: ECUXIT

text: Suomessa ECUXIT:iä kannattavat ainakin Paavo Väyrynen kansalaisaloitteessaan sekä EuroThinkTank-ryhmä Ajatuspaja Liberan raportissaan "Euron tulevaisuus - Suomen vaihtoehdot" (2014) . Vasemmistoliiton Li Andersson on myös esittänyt kansanäänestystä Suomen eurojäsenyydestä, mutta hän ei ole ottanut kantaa euron tulevaisuuden suhteen.


title: Nicolae Iorga

text: Nicolae Iorga (18. kesäkuuta 1871 Botoşani – 28. marraskuuta 1940 Strejnicu) oli romanialainen historioitsija, kirjallisuuskriitikko ja konservatiivinen poliitikko, joka toimi Romanian pääministerinä vuosina 1931–1932. Hänen kansallismielisillä kirjoituksillaan ja luennoillaan oli suuri vaikutus Romaniassa. Hän kirjoitti elämänsä aikana arviolta yli tuhat kirjaa ja noin 25 000 artikkelia useilla eri kielillä.


title: Nicolae Iorga

text: Iorga opiskeli Iașin, Pariisin, Berliinin ja Leipzigin yliopistoissa, ja valmistui filosofian tohtoriksi 1893. Hänet nimitettiin 1895 keskiajan ja uuden ajan historian professoriksi Bukarestin yliopistoon. Iorga julkaisi seuraavina vuosina lukuisia teoksia Romanian ja romanialaisen kirjallisuuden historiasta. Hänen huomattavimpia teoksiaan olivat kolmiosainen ristiretkiä koskenut tutkimus "Notes et axtraits pour servir à l’histoire des croisades" (1899–1902), kaksiosainen Romanian kansan historia "Geschichte des rumänischen Volkes" (1905) ja viisiosainen Osmanien valtakunnan historia "Geschichte des osmanischen Reiches" (1908–1912). Hän toimitti myös Romanian historiaa koskeneita lähdejulkaisukokoelmia ja julkaisi vuonna 1892 yhden oman runokokoelman. Vuodesta 1905 Iorga toimitti "Neamul Românesc" -nimistä aikakauslehteä ja vuodesta 1909 "Neamul Românesc literar" -nimistä kirjallista kuukausilehteä. Iorgan toiminnan keskus oli Vălenii de Munten kylä Karpaateilla, johon hän oli asettunut asumaan. Hän perusti sinne kansankorkeakoulun vuonna 1908. Hän perusti myös Kaakkois-Euroopan tutkimusinstituutin vuonna 1913. Uransa myöhäisvaiheessa Iorga julkaisi vielä laajan kymmenosaisen Romanian historian "Istoria Românilor" (1936–1939).


title: Nicolae Iorga

text: Iorga valittiin Romanian parlamentin edustajainkamariin ensi kerran vuonna 1907 Iașin edustajana. Hän perusti oman Kansallisdemokraattisen puolueen. Hän osallistui vuonna 1913 toiseen Balkanin sotaan sota-akatemian professorina ja kannatti ensimmäisen maailmansodan aikana Romanian liittymistä ympärysvaltojen puolelle sekä vastarinnan jatkamista tappioista huolimatta. Vuosina 1919–1920 Iorga oli edustajainkamarin puhemies. Hän vaikutti 1920-luvun alkuvuosina luennoitsijana Pariisissa ja hänet valittiin 1919 Ranskan instituutin jäseneksi. Iorga toimi Romanian pääministerinä ja samalla myös opetusministerinä 1931–1932. Hän tuki vuonna 1930 valtaan nousseen kuningas Kaarle II:n itsevaltaista hallintoa, mutta vastusti ääriliikkeitä. Fasistisen Rautakaartin kannattajat murhasivat Iorgan marraskuussa 1940.


title: Nicolae Iorga

text: Toisen maailmansodan jälkeen Romanian kommunistihallinto kielsi Iorgan teokset, mutta Nicolae Ceaușescun valtakaudella hänet alettiin kuvata virallisessa propagandassa myönteisenä hahmona. Iorgan kuva on ollut vuodesta 1992 yhden Romanian leun setelissä (ennen vuoden 2005 rahanarvonmuutosta 10 000 leun setelissä).


title: Take Ionescu

text: Take Ionescu (synt. Dumitru Ionescu; 25. lokakuuta 1858 Ploești – 21. kesäkuuta 1922 Rooma, Italia) oli romanialainen poliitikko, joka toimi Romanian ulkoministerinä 1920–1921 ja lyhyen aikaa pääministerinä vuodenvaihteessa 1921–1922.


title: Take Ionescu

text: Ionescu kouluttautui Pariisissa lakitieteen tohtoriksi ja toimi sen jälkeen asianajajana Bukarestissa. Hänet valittiin vuonna 1884 Romanian parlamenttiin liberaalien ehdokkaana, mutta hän siirtyi seuraavana vuonna konservatiiveihin. Hän oli konservatiivien hallituksissa opetusministerinä 1891–1895 ja 1899 sekä valtiovarainministerinä 1900 ja 1905–1907. Erottuaan konservatiiveista Ionescu perusti vuonna 1908 oman konservatiivis-demokraattisen keskustapuolueen. Hän oli 1912–1914 sisäministerinä Titu Maiorescun hallituksessa ja vaikutti Romanian osallistumiseen toiseen Balkanin sotaan vuonna 1913.


title: Take Ionescu

text: Ensimmäisen maailmansodan aikana Ionescu kannatti innokkaasti Romanian liittymistä sotaan ympärysvaltojen puolelle, ja onnistui vaikuttamaan tässä kysymyksessä merkittävästi yleiseen mielipiteeseen. Sodanjulistuksen ja Romanian armeijan katastrofaalisten vastaiskujen jälkeen Ionescu liittyi Ionel Brătianun kokoamaan kansalliseen yhtenäisyyden hallitukseen, jossa hän oli joulukuusta 1916 heinäkuuhun 1917 salkuttomana ministerinä ja sen jälkeen helmikuuhun 1918 saakka varapääministerinä. Romanian antauduttua keskusvalloille Ionescu siirtyi kesällä 1918 Pariisiin, jossa hän toimi maailmansodan loppuvaiheessa Romaniaa epävirallisesti edustaneen kansallisen neuvoston puheenjohtajana. Erimielisyyksien vuoksi Brătianu ei kuitenkaan kelpuuttanut häntä Romanian valtuuskuntaan Pariisin rauhankonferenssissa 1919. Vaikka Ionescun puolue menetti pääosan vaikutusvallastaan vuoden 1919 parlamenttivaaleissa, hänestä tuli kesäkuussa 1920 Alexandru Averescun hallituksen ulkoministeri. Hänellä oli merkittävä rooli Pikku-Ententenä tunnetun Romanian, Jugoslavian ja Tšekkoslovakian välisen puolustusliiton perustamisessa vuonna 1921. Averescun erottua Ionescusta tuli joulukuussa 1921 pääministeri, mutta hän joutui itsekin eroamaan jo tammikuussa 1922. Hän kuoli puoli vuotta myöhemmin Roomassa.


title: Artjom Dzjuba

text: Artjom Sergejevitš Dzjuba (, s. 22. elokuuta 1988 Moskova) on venäläinen jalkapalloilija, joka edustaa Venäjän valioliigassa pelaavaa Zenit Pietaria. Pelipaikaltaan oikeajalkainen Dzjuba on hyökkääjä. Hän kuuluu myös Venäjän jalkapallomaajoukkueeseen.


title: Artjom Dzjuba

text: Dzjuba on FK Spartak Moskovan kasvatti. Hän debytoi seuran edustusjoukkueessa Venäjän valioliigassa kaudella 2006–2015. Kaudella 2012–2013 hän debytoi seuran paidassa Mestareiden liigassa. Osan Spartak-ajastaan Dzjuba vietti lainalla muissa seuroissa, kahdesti Tom Tomskissa, vuosina 2009 ja 2010, sekä niin ikään kahdesti FK Rostovissa, vuosina 2013–2014 ja 2015. Yhteensä Dzjuba pelasi Spartak Moskovan paidassa 126 ottelua tehden 26 maalia ja voittaen kaudella 2013-2014 Venäjän cupin.


title: Artjom Dzjuba

text: Heinäkuussa 2015 Dzjuba siirtyi Venäjän valioliigan FK Zenit Pietariin voittaen heti samassa kuussa Venäjän supercupin.


title: Artjom Dzjuba

text: Dzjuba pelasi Venäjän alle 21-vuotiaiden maajoukkueessa yhdeksän ottelua tehden neljä maalia vuosina 2007–2010. Debyytti Venäjän jalkapallomaajoukkueessa tapahtui 11. marraskuuta 2011 ystävyysottelussa Kreikkaa vastaan. Maalitilinsä hän avasi syyskuussa 2014 EM-karsintaottelussa Liechtensteiniä vastaan. Vuoden 2015 syyskuussa, niin ikään EM-karsintaottelussa Liechtensteiniä vastaan, Dzyuba teki neljä maalia Venäjän voittaessa 7–0.


title: Artjom Dzjuba

text: FK Spartak Moskova


title: Artjom Dzjuba

text: FK Zenit Pietari


title: Kauneuden kirous

text: Kauneuden kirous on Pentti Haanpään postuumisti julkaistu 11. romaani, joka ilmestyi vuonna 2015. Kirjan on kustantanut Into. Teoksen on toimittanut tietokirjailija Matti Salminen.


title: Kauneuden kirous

text: Teoksen ensimmäisen version Haanpää kirjoitti 1944 isältään Mikko Haanpäältä saamastaan aiheesta. Sen päähenkilö on Haanpään muuhun tuotantoon verrattuna poikkeuksellisesti nainen. Haanpää suunnitteli tarinasta elokuvakäsikirjoitusta ja lähetti synopsiksen Fenno-Filmille, joka ei kuitenkaan ollut kiinnostunut. Romaanikäsikirjoitusta hän tarjosi Lukumies-kustantamolle mutta kirja jäi julkaisematta. Hän kuitenkin hyödynsi tarinaa pilkkomalla siitä novelleja, jotka hän myi eri lehtiin.


title: Kauneuden kirous

text: Pari vuotta myöhemmin Haanpää kirjoitti tarinalle jatkoksi kaksi novellia, ”Heta” ja ”Heta Rahko korkeassa iässä”, jotka ilmestyivät jälkimmäisen novellin nimen saaneessa kokoelmassa (Otava 1947). Teokseen liittyy vielä kaksi muutakin novellia: ”Heinäkuu” ("Pohjan Liekki" -lehti, 1947) ja vuonna 1945 kirjoitettu ”Pekka Kortteinen” joka ilmestyi kirjassa "Vanhan voiman mies" (Otava 1995).


title: Kauneuden kirous

text: Matti Salminen kertoo esipuheessaan "Kauneuden kirouksen" synnyn ja löytymisen historian. Käsikirjoitus oli Haanpään tyttären Elsa Hyvärisen jäämistössä, josta sen 1990-luvulla löysi tutkija Esko Viirret.


title: Yussuf Poulsen

text: Yussuf Yurary Poulsen (s. 15. kesäkuuta 1994 Kööpenhamina) on tanskalainen jalkapalloilija, pelipaikaltaan hyökkääjä. Hän on edustanut RB Leipzigia heinäkuusta 2013 lähtien.


title: Yussuf Poulsen

text: Hänen isänsä oli tansanialainen ja äitinsä on tanskalainen. Hänen isänsä kuoli syöpään vuonna 1999.


title: Yussuf Poulsen

text: Poulsen aloitti uransa BK Skjoldissa puolustajana. Vuoden 2010 alussa hän siirtyi Lyngby BK:hon. Vuonna 2011 hän teki debyyttinsä ykkösjoukkueessa ja maaliskuussa 2012 hän jatkoi sopimusta tanskalaisseuran kanssa kesään 2014. Heinäkuussa 2013 hän teki neljän vuoden sopimuksen saksalaisen RB Leipzigin kanssa.


title: Yussuf Poulsen

text: Tanskan maajoukkuedebyyttinsä hän teki 11. lokakuuta 2014 Albaniaa vastaan.


title: Ante Aikio (kirjailija)

text: Ante Nils-Iisak Aikio (s. 1985, Inari) on saamelainen kirjailija, joikaaja ja yrittäjä.


title: Ante Aikio (kirjailija)

text: Aikio kirjoittaa saamelaiseen mytologiaan pohjautuvaa "Aigi" -romaanisarjaa, jonka ensimmäinen osa "Jänkäjärven syöverit" julkaistiin Helsingin Taiteiden yössä vuonna 2013. Sarjan toinen osa kantaa nimeä "Lovi", se julkaistaan Turun kirjamessuilla syksyllä 2015. Aigi -kirjasarjan ensimmäinen osa on ilmestynyt englanniksi vuonna 2015. Käännöksen on suorittanut Ville Miettinen ja sen englanninkielinen nimi on "Fathoms of the Fenlake".


title: Ante Aikio (kirjailija)

text: Saamelaisen kulttuurin esiin tuominen on leimannut Ante Aikion uraa jo nuoresta pitäen. Hän aloitti joikutaiteilijana kolmevuotiaana esiintyen isänsä Niiles-Jounin kanssa Japanissa. Taiteellinen ja luova toiminta ovat sittemmin olleet vahvasti mukana hänen yritystoiminnassaan.


title: Ante Aikio (kirjailija)

text: Joikaajan ura alkoi jo lapsena, joten nuoresta iästä huolimatta Aikio on viettänyt useita taiteilijajuhlavuosia. Aikio vieraili vuonna 1996 Ulla Pirttijärven "Hoŋkoŋ dohkká" -lastenlevyllä, jonka nauhoituksissa hän pääsi kokemaan studiotyöskentelyä Nils-Aslak Valkeapään ohjauksessa. Aikuisiällään Aikio on vieraillut Korpiklaanin Jonne Järvelän sooloprojektin "Jonne" -esikoisalbumilla vuonna 2014. Ante ja hänen isänsä Niiles-Jouni esiintyivät Saimaa Sinfonietta -sinfoniaorkesterin kanssa Levin "Neljän Tuulen Festivaaleilla" vuonna 2014. Heidän esitettäväkseen sävellettiin "Joikusinfonia" säveltäjä Henri Sokan toimesta.


title: Ante Aikio (kirjailija)

text: Aikio kumppaneineen on perustanut Levillä sijaitsevan Samiland -näyttelyn, joka avattiin yleisölle 2011 joulukuussa. Samiland kuuluu Unesco Observatorion kulttuurikyläohjelmaan. Aikio suunnitteli näyttelyn yhdessä Jaakko Peltosen kanssa ja kantoi päävastuun hankkeen toteuttamisesta. Samiland sisältää 500 m2 sisänäyttelyn ja 10 000 m2 ulkonäyttelyn.


title: Ante Aikio (kirjailija)

text: Goranus on saamelaisen mytologian ympärille perustettu yritys, jonka Ante Aikio ja kumppanit perustivat vuonna 2013. Ante Aikio toimii Goranuksen toimitusjohtajana ja kantaa päävastuun yrityksen luovasta tuotannosta. Goranus etsii saamelaisen mytologian hahmoja ja niiden kuvauksia historiallisista lähteistä pyrkien luomaan ulkoiset piirteet löydetyille figuureille. Goranus on julkaissut Aikion kirjoittamaa Aigi-kirjasarjaa yhteistyössä Reuna-kustantamon kanssa.